**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 12 Οκτωβρίου 2022, ημέρα Τετάρτη και ώρα 10.30΄, στην **Αίθουσα Γερουσίας** **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προεδρεύοντος αυτής, κ. Μάξιμου Σενετάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων-Άδωνις Γεωργιάδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καλογιάννης Σταύρος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Γκιόκας Ιωάννης, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Μετά την ακρόαση των φορέων και την κατ’ άρθρον συζήτηση, που πραγματοποιήθηκαν τη Δευτέρα 10 Οκτωβρίου, σήμερα έχουμε την 4η συνεδρίαση με τη β΄ ανάγνωση του νομοσχεδίου, το οποίο θα εισαχθεί αύριο προς συζήτηση στην Ολομέλεια.

Θα ξεκινήσουμε λοιπόν τη συνεδρίασή μας, δίνοντας τον λόγο στον Ειδικό Αγορητή του Κινήματος Αλλαγής, τον κ. Πάνα.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως τόνισα και στις προηγούμενες τοποθετήσεις μου, επιμένουμε πως θα πρέπει αναφορικά με τους υφιστάμενους ΟΙΜΕΔ που διέπονται από τους ν.4458/1965, ν.2545/1997 και ν.3982/2011 να υπάρξει μια δεκαετής μεταβατική περίοδο προσαρμογής. Μέχρι, μάλιστα, τη σύσταση του νέου φορέα δια του οποίου ιδιοκτήτες γης και οι λειτουργικά εγκατεστημένες επιχειρήσεις θα έχουν τη διοίκηση και διαχείριση, πρέπει να διατηρηθούν, πρώτον ο υφιστάμενος θεσμός της αυτοδιαχείρισης του άρθρου 58, δεύτερον, η διάταξη του άρθρου 59 παρ. 3&4 του ν.3982/2011 και τρίτον, οι προβλέψεις στους υφιστάμενους κανονισμούς λειτουργίας ότι προκειμένου να εκτελεστούν τα νέα έργα ή έργα αναβάθμισης των υφιστάμενων υποδομών που φέρονται ως έκτακτος προϋπολογισμός, θα πρέπει να αποφασιστούν από τη συνέλευση ιδιοκτητών με απαρτία 60% και σε περίπτωση μη επίτευξης απαρτίας από επαναληπτική συνέλευση με απαρτία 20%. Τα πιο πάνω στοιχεία αποτελούν και το ελάχιστο, αν όχι και το μοναδικό πλαίσιο προστασίας των εγκατεστημένων επιχειρήσεων υπό το υφιστάμενο νομικό καθεστώς, καθώς με το νέο προτεινόμενο καθεστώς καταλύεται κάθε ελάχιστο επίπεδο προστασίας.

Κύριε Υπουργέ, όπως είπα και στις δύο προηγούμενες συνεδριάσεις, γνωρίζουμε, και αναγνωρίζουμε τις θετικές διατάξεις που εμπεριέχει το νομοθέτημα αυτό και το έχω επισημάνει. Εντούτοις, δεν γίνεται να μην σταθώ στα προβληματικά σημεία τα οποία πρέπει να διορθωθούν. Για παράδειγμα, με το ισχύον θεσμικό πλαίσιο για να γίνει ένα Πάρκο χρειάζεται να συμφωνήσουν αυτοί που κατέχουν το 55% της έκτασης το οποίο καταργείται και εφεξής επιβάλλεται να υπάρχει πλήρης κυριότητα για το 100% της έκτασης. Αυτή όμως η απαίτηση γνωρίζετε ότι ελαχιστοποιεί δραματικά το ενδεχόμενο ανάπτυξης Πάρκων στη χώρα ακόμα και σε Άτυπες Συγκεντρώσεις που αποτελούν την «πληγή» της επιχειρηματικής χωροθεσίας στην Ελλάδα. Υπενθυμίζω ότι στα Οινόφυτα αλλά και στο Καλοχώρι οι δομημένοι χώροι δεν υπερβαίνουν το 13% της έκτασής τους. Η απαίτηση λοιπόν για πλήρη κυριότητά της, στο 100%, στερεί από μεγάλες περιοχές Άτυπων Συγκεντρώσεων τη δυνατότητά τους για εξυγίανση και οργάνωση.

Στην ίδια αδυναμία οδηγεί και η πρόταση διαφυγής που εισηγείται το νομοσχέδιο, σύμφωνα με την οποία στην περίπτωση της πολυϊδιοκτησίας το 100% της πλήρους κυριότητας μπορεί να διασφαλιστεί με την εκχώρηση της κυριότητας των επιμέρους οικοπέδων στο μετοχικό κεφάλαιο της ΕΑΝΕΠ με τη μορφή της εισφοράς σε είδος.

Ομοίως, στην ίδια αδυναμία οδηγεί και το σενάριο απόκτησης του 20% της έκτασης μέσω απαλλοτρίωσης για ΕΑΔΕΠ, που κατέχουν το 80% της επιφάνειας του Πάρκου. Η τελευταία λύση, μάλιστα, είναι βέβαιο ότι θα οδηγήσει, επίσης, σε μεγάλες επιχειρηματικές και σε δικαστικές αντιπαραθέσεις, αλλά και σε αλόγιστες απαιτήσεις για αξίες γης.

Συμπερασματικά, λοιπόν, αν το άρθρο 8, παραμείνει ως έχει, θα συνεχίσουν να διογκώνονται οι Άτυπες Συγκεντρώσεις εντός σχεδίου, θα αναπτύσσονται φαινόμενα αισχροκέρδειας στη γη και θα καταργούνται σταδιακά όλες οι ρυθμίσεις χωροταξικού σχεδιασμού της χώρας μας, μέσα από τις οποίες, 400 και πλέον περιοχές της επικράτειας, έχουν λάβει χρήση και προορισμό βιομηχανίας και εφοδιαστικής αλυσίδας, για να αναπτυχθούν ως Επιχειρηματικά Πάρκα του ν.3982/2011, αλλά αφορούν και σε περιοχές που περιλαμβάνουν πολλές ιδιοκτησίες του κατακερματισμένους κλήρου της μικρής ιδιοκτησίας στη χώρα μας.

Μια τέτοια ρύθμιση, λοιπόν, καθιστά στην ουσία άχρηστη -θα έλεγα- τη γενναία απόφαση για το άνοιγμα της δυνατότητας εγκαταστάσεων επιχειρήσεων μέσης όχλησης στην Αττική, Κατηγορία Α2, γιατί αυτό καθίσταται, πλέον, εφικτό αποκλειστικά και μόνο εντός των Επιχειρηματικών Πάρκων.

Επιπλέον, τώρα για την ενίσχυση της νομικής εξυγίανσης των Άτυπων Συγκεντρώσεων, επιβάλλεται να διατηρηθεί, όπως είπα και στην προηγούμενη συνεδρίαση, το άρθρο 25 και οι διατάξεις του ν.3982/2011, σύμφωνα με την οποία τις ανταποδοτικές υπηρεσίες και τα δημοτικά τέλη, μπορούν να τα διαχειριστούν οι φορείς των επιχειρήσεων και Άτυπες Βιομηχανικές Συγκεντρώσεις.

Τέλος, να υπογραμμίσω πως με την «οικόπεδο προς οικόπεδο» ανοικοδόμηση των επιχειρηματικών κέντρων, το παρόν σχέδιο νόμου μπορεί να εξυπηρετεί μεμονωμένα συμφέροντα κάποιων ιδιοκτητών γης και κάποιων τραπεζών, που έχουν στα χέρια τους βιομηχανικά κτίρια επιχειρήσεων που έκλεισαν. Σίγουρα, δεν συμβάλλει στην οικονομική ανάπτυξη και στην ανταγωνιστικότητα των ελληνικών πόλεων μέσω της δημιουργίας σύγχρονων επιχειρηματικών κέντρων για την προσέλκυση και εγκατάσταση επιχειρήσεων σε τομείς αιχμής.

Τέλος, θα ήθελα να πω και για τις ηλεκτρονικές ψηφοφορίες. Θα πρέπει να χρησιμοποιήσουμε κατά κύριο λόγο -και είναι η πρότασή μας- την εθνική πλατφόρμα του Υπουργείου Υποδομών, οποιαδήποτε ψηφοφορία θα γίνει μέσω του συστήματος ΖΕΥΣ.

Ευχαριστώ πάρα πολύ.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Και **ε**μείς ευχαριστούμε τον κ. Πάνα.

Συνεχίζουμε δίνοντας τον λόγο στον κ. Σιμόπουλο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, ας δούμε που βρισκόμαστε στο «τοπίο» των Επιχειρηματικών Πάρκων σήμερα.

Έχουμε μία βιομηχανική ανάπτυξη, η οποία είναι σημαντική παρά την κρίση.

Έχουμε ορισμένα σημαντικά πλεονεκτήματα γεωγραφίας τα οποία εκμεταλλευόμαστε με συστηματικό τρόπο, όπως είναι οι υποδομές που έχουμε, κυρίως σε έμψυχο δυναμικό, στον τεχνολογικό κλάδο, όπως είναι η θέση που έχουμε σαν «πύλη» της Νοτιοανατολικής Ευρώπης και φυσικά με τον τρόπο αυτό, μπορούμε να αναπτύξουμε και τον τομέα των Logistics.

Για να πάμε ένα βήμα παραπέρα χρειάζεται ένα καινούργιο πλαίσιο για τα Επιχειρηματικά Πάρκα. Το επιτυγχάνουμε με το νομοσχέδιο αυτό; Ναι. Θεωρώ ότι από τις περισσότερες πλευρές της Βουλής έγινε αποδεκτό ότι το τμήμα το οποίο αφορά τα νέα Επιχειρηματικά Πάρκα κινείται σε απολύτως σωστή κατεύθυνση.

Βλέπουμε πως περιέχει δράσεις όπως για παράδειγμα αυτές που αφορούν την οικολογία. Η συγκεκριμένη δράση αναφέρεται σε Επιχειρηματικά Πάρκα όπου όλα τα κτίρια και οι υποδομές τους θα είναι φιλικά προς το περιβάλλον, όπου, προφανώς, μεγάλες επιχειρήσεις όπως είναι ο ΔΕΔΔΗΕ θα μπορούν να εγκατασταθούν. Όπως είναι επίσης και οι μεμονωμένες μονάδες οι οποίες μπορούν να αναπτύξουν Βιομηχανικά Πάρκα και μπορεί να βοηθήσουν σε μια τέτοια κατεύθυνση. Και πάλι ενδεικτικά αναφέρω τον ΔΕΔΔΗΕ.

Είναι γεγονός ότι θέλουμε αλλαγές ώστε να μπορούν να ενταχθούν και νέες επενδύσεις στα Επιχειρηματικά Πάρκα. Αυτό γίνεται με το παρόν νομοσχέδιο όσον αφορά τα Data Centers.

Εκείνο το οποίο θα ήθελα να ζητήσω από τον παριστάμενο Υπουργό, που είναι και μια αίτηση γενικότερη της Επιτροπής Έρευνας και Τεχνολογίας της Βουλής, είναι να βάλουμε σε κάποιο σημείο του νομοσχεδίου καθαρά τον τίτλο «καινοτομία». Δεν υπάρχει πουθενά η λέξη «καινοτομία». Πρόκειται για μια καθαρά νομοτεχνική αλλαγή μιας και μιλάμε για τεχνολογικό κλάδο, μιλάμε για επενδύσεις για Data Centers και δεν έχουμε τη λέξη καινοτομία, όταν ένα μεγάλο επιχειρηματικό πάρκο είναι το Thess INTEC.

Στο νομοσχέδιο το οποίο συζητάμε, με σκοπό να υπάρχει όσο το δυνατόν μεγαλύτερη ανάπτυξη των Επιχειρηματικών Πάρκων, καθιερώνεται και η απαλλαγή της ποσόστωσης μεταξύ των δραστηριοτήτων, πολεοδομικές ρυθμίσεις οι οποίες είναι απαραίτητες. Εκεί υπάρχει μια ένσταση από κάποιες πλευρές και ότι πρέπει να υπάρχει Προεδρικό Διάταγμα. Αλλά μέχρι τώρα με τον τρόπο με τον οποίον λειτουργούσαμε για τα Επιχειρηματικά Πάρκα δεν υπήρχε κανένα πρόβλημα. Αναφέρομαι χαρακτηριστικά στο Επιχειρηματικό Πάρκο στο Μαντούδι.

Έχουμε και διατάξεις που αφορούν τους κοινόχρηστους χώρους και την υπαγωγή τους ουσιαστικά στην εταιρεία διαχείρισης. Εδώ υπάρχει ένα θέμα διαφάνειας. Ίσως θα πρέπει να λάβουμε υπόψη πως θα πρέπει να υπάρχει και κάποιος στο Διοικητικό Συμβούλιο από τους εγκατεστημένους, ένας εκπρόσωπός τους.

Έχουμε πολύ σημαντικές ρυθμίσεις για τις εξωτερικές υποδομές των Επιχειρηματικών Πάρκων και το πιο σημαντικό είναι ότι οι εξωτερικές υποδομές που είναι απαραίτητες ούτως ή άλλως για τη λειτουργία ενός τέτοιου Πάρκου μπορούν να χρηματοδοτούνται από το Πρόγραμμα Δημοσίων Επενδύσεων και φυσικά από τα Προγράμματα του ΕΣΠΑ, ενώ είναι ξεκάθαρο ότι στα Επιχειρηματικά Πάρκα όταν υπάρχει απόφαση έγκρισης, ουσιαστικά, μπορούν να αρχίσουν έργα τόσο σε υποδομές όσο και των κύριων κτιριακών εγκαταστάσεων.

Θεωρώ επίσης σημαντική την ρύθμιση με την οποία μπορεί ένα Επιχειρηματικό Πάρκο να αναπτύσσεται σε δύο διαφορετικές περιοχές. Αυτό έχει να κάνει κυρίως με την αποθήκευση των προϊόντων.

Για τα κίνητρα δεν είπε κανείς τίποτε καθ΄ όλες τις συνεδριάσεις. Οι περισσότεροι δεν αρνήθηκαν ότι τα κίνητρα είναι γενναία τόσο για την ίδρυση όσο και για την εγκατάσταση και πιστεύω ότι θα αγκαλιαστούν από τον επιχειρηματικό κόσμο με τον αρμόζοντα τρόπο.

Θεσμοθετούμε επίσης ψηφιακά εργαλεία. Ούτως ή άλλως η Κυβέρνηση στον τομέα αυτό έχει να επιδείξει πολύ σημαντικό έργο. Γιατί λοιπόν να μην υιοθετηθούν και στον τομέα των Επιχειρηματικών Πάρκων τα ψηφιακά εργαλεία;

Προσωπικά, δίνω πολύ μεγάλη σημασία στον τομέα των Πάρκων Εξυγίανσης. Είναι ένας τομέας στον οποίο η χώρα χωλαίνει. Είναι γεγονός, όπως έχω πει, ότι μετατρέψαμε την άναρχη βιομηχανική δόμηση σε Άτυπες Βιομηχανικές Συγκεντρώσεις. Ήρθε η ώρα να γίνουν τα Πάρκα Εξυγίανσης, που απλά θέλει χρόνο. Δεν είναι μόνο τα Οινόφυτα, προφανώς είναι και ο χώρος του Καλοχωρίου και της οδού Πόντου στη Θεσσαλονίκη. Στη Θεσσαλονίκη γνωρίζω πολύ καλά ότι υπάρχει πρωτοβουλία της Περιφέρειας, ήδη έχει χωροθετηθεί το Επιχειρηματικό Πάρκο στην περιοχή που ανέφερα και περιμένουμε σιγά σιγά να δημιουργηθεί και η ΑΝΕΠ.

Όσον αφορά σε άλλα σημεία του νομοσχεδίου, έχουμε πολύ σημαντικές διατάξεις για την κάνναβη. Θεωρώ ότι είναι ένας τομέας, ο οποίος μπορεί να αναπτυχθεί πάρα πολύ στην Ελλάδα και με σημαντικά βήματα δημιουργείται το κατάλληλο πλαίσιο. Σε μια τέτοια κατεύθυνση το νομοσχέδιο θέτει κάποιους όρους, που ουσιαστικά θα επιτρέψει σε πολλούς επενδυτές, οι οποίοι ενδιαφέρονται, να προχωρήσουν άμεσα, γιατί μέχρι τώρα, ενώ υπάρχουν υπάρχει τεράστιο ενδιαφέρον, έχουμε μόνο μία επιχείρηση σε λειτουργία.

Το άρθρο για τις συνδικαλιστικές οργανώσεις είναι κάτι για το οποίο προφανώς συμφωνούμε. Θα πρέπει να υπάρχει μία ευκολία, ώστε όσο το δυνατόν περισσότεροι εργαζόμενοι να μπορούν να ψηφίζουν. Δεν νομίζω να απαιτείται αυτή η κάρτα, παραδείγματος χάριν, για να ψηφίσει κάποιος, υπάρχουν εκλογικοί κατάλογοι, υπάρχουν ταυτότητες, υπάρχουν πιστοποιητικά, γιατί να βάλουμε ακόμη μία τροχοπέδη στο να πάει κάποιος να ψηφίσει. Θέλουμε μαζικές συνδικαλιστικές οργανώσεις.

Ακούω πολλά παράπονα για το θέμα του άρθρου 75, για τους χειριστές Κλαρκ. Προσωπικά θεωρώ ότι πάντα μία Κυβέρνηση, ειδικά φιλελεύθερη, πρέπει να νομοθετεί για τους πολλούς και αυτή τη στιγμή έχω την άποψη ότι αυτό το νομοσχέδιο, στην κυριολεξία, ανοίγει μια αγορά. Διότι, τα Κλαρκ δεν αναφέρονται μόνο σε μεγάλες βιομηχανίες, αναφέρονται και σε μικρές επιχειρήσεις, αναφέρονται και σε βιοτεχνίες και προσωπικά πιστεύω ότι πραγματικά ένα Κλαρκ μπορεί να χειριστεί και από κάποιον ο οποίος δεν είναι πιστοποιημένος. Σήμερα για να πιστοποιηθεί κάποιος για χειριστής Κλαρκ θέλει 5 χρόνια. Υπάρχουν άνθρωποι οι οποίοι περιμένουν χρόνια αυτή την πιστοποίηση. Θεωρώ ότι το συγκεκριμένο άρθρο θα δώσει μεγάλη πνοή και στη βιομηχανία και στη βιοτεχνία και ταυτόχρονα οι εργαζόμενοι δεν έχουν να φοβηθούν τίποτε. Πρέπει να «ανοίγουν» τα επαγγέλματα.

Σας ευχαριστώ.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Τον λόγο έχει ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Κύριε Υπουργέ, κυρίες και κύριοι συνάδελφοι, ολοκληρώνεται σήμερα η συζήτηση στην Επιτροπή μας για το νομοσχέδιο το οποίο αφορά στα Επιχειρηματικά Πάρκα και νομίζω ότι μία διάχυτη απορία είναι για ποιους νομοθετείτε, κύριε Υπουργέ. Η απορία όλων δεν αφορά μόνο το σκέλος για τα Επιχειρηματικά Πάρκα, αλλά και σειρά επόμενων διατάξεων.

Υποβλήθηκαν 224 σχόλια, εκ των οποίων ουδέν υιοθετήθηκε, αναφορικά με τα κρίσιμα και ουσιαστικά άρθρα, όπως ενδεικτικά τα σχόλια επί των άρθρων 22, 23, 27, 47 και 48. Αντίθετα, υιοθετήθηκαν πλήρως ή κατά το μεγαλύτερο μέρος τους οι προτάσεις της ΕΤΒΑ ΒΙΠΕ ΑΕ, που αποτελεί το φορέα διαχείρισης υφιστάμενων ΟΥΜΕΔ, προτάσεις κινούμενες εις βάρος των εγκατεστημένων επιχειρήσεων, όπως κατήγγειλαν οι εκπρόσωποι τους κατά τη διάρκεια της συνεδρίασης της ακρόασης των φορέων.

Επισημαίνετε διαρκώς πόσο φιλοεπενδυτική και φιλοεπιχειρηματική είναι η πολιτική σας και τώρα που σας ασκεί κριτική η επιχειρηματική κοινότητα την απαξιώνετε και προσβάλλετε τους εκπροσώπους της, όπως πράξετε κατά την 3η συνεδρίαση της Επιτροπής.

Έτσι, κατ’ αυτόν τον τρόπο, λοιδορώντας τους, θεωρείτε και φιλοδοξείτε ότι θα προσελκύσετε επενδύσεις, οδηγώντας στο κλείσιμο τις εν λόγω επιχειρήσεις;

Στο πλαίσιο της ακρόαση των φορέων, η κυρία Μιχαηλίδου, Πρόεδρος των Εγκατεστημένων Επιχειρήσεων στη Σίνδο, υπογράμμισε ότι «ακόμη και οι διαχειριστές πολυκατοικιών εμπίπτουν σε κανόνες και έλεγχο και θέλουμε να έχουμε σχέση με τον φορέα διαχείρισης».

Γιατί οι επιχειρήσεις στερούνται αυτό το δικαίωμα, μετά τη νομοθέτησή σας;

Ο κ. Γιαννίτσης, από το Σύνδεσμο Βιομηχανιών Θεσσαλίας και Στερεάς Ελλάδος, σημείωσε ότι «υπάρχουν πολλά προβλήματα στις υπάρχουσες ΒΙΠΕ, που αντί να τα επιλύει το παρόν νομοσχέδιο τα αυξάνει, δημιουργεί στρεβλώσεις και ζημιές». «Παράλληλα», πρόσθεσε, «δε μπορούμε να μιλάμε για Επιχειρηματικά Πάρκα χωρίς τους επιχειρηματίες. Επί δύο χρόνια, δεν ακουστήκαμε από τον κ. Υπουργό».

Οι άνθρωποι της πραγματικής οικονομίας, φαίνεται, δε γνωρίζουν τι είναι καλό και τι όχι για τις ήδη εγκατεστημένες επιχειρήσεις τους. Μόνο ο κ. Υπουργός κατέχει το αλάθητο.

Παραπέμπετε συνεχώς τα προβλήματα στις «καλένδες» της ελεύθερης οικονομίας, αλλά ακόμη και η οικονομία της αγοράς διαθέτει κανόνες, κ. Υπουργέ. Αποδίδετε πλήθος υποχρεώσεων στις ήδη εγκατεστημένες επιχειρήσεις αλλά δε θα έχουν κανένα δικαίωμα, όπως φαίνεται και στο άρθρο 22.

Αναφορικά, δε, με τον κανονισμό λειτουργίας, οι προβλέψεις είναι γενικές και αόριστες. Η ΕΑΕΔ, δηλαδή η ΕΤΒΑ ΒΙΠΕ, εξουσιοδοτείται εν λευκώ να ρυθμίζει μονομερώς, μέσω του κανονισμού, μεταξύ άλλων την αμοιβή διαχείρισης, το αποθεματικό, την τιμολόγηση, τον καθορισμό των κοινόχρηστων δαπανών και κάθε άλλο θέμα με την απόλυτη κρίση της, χωρίς να ρωτά κανέναν από τους ήδη εγκατεστημένους επιχειρηματίες.

Ακολούθως, η διάταξη στο άρθρο 25, είναι αμφίσημη και δεν παρέχει καμία ασφάλεια ως προς την ανταποδοτικότητα των τελών.

Προβληματικό είναι και το άρθρο 32, μέσω του οποίου δεν προβλέπεται το δικαίωμα των εγκατεστημένων επιχειρήσεων, είτε των συνδέσμων τους, να προκαλούν έκτακτο έλεγχο και σκιαγραφείται και πάλι το πνεύμα του παρόντος νομοσχεδίου. Μόνο υποχρεώσεις, κανένα δικαίωμα και αποφάσεις για τους επιχειρηματίες, χωρίς τους επιχειρηματίες.

Τέλος, με το άρθρο 47 στις μεταβατικές διατάξεις, υπάρχουν προβλέψεις για την πλήρη κυριότητα του συνόλου της έκτασης όπου θα ιδρυθεί το Επιχειρηματικό Πάρκο αντί του 55%, που ίσχυε για την ΕΑΝΕΠ, την κυριότητα από την ΕΑΔΕΠ των κοινόχρηστων και κοινωφελών χώρων. Ενώ προβλέπεται η υπαγωγή, με απόφαση του Υπουργού Ανάπτυξης, των ήδη εγκατεστημένων σε ΟΥΜΕΔ επιχειρήσεων στο νέο καθεστώς ενός χρονικού ορίζοντα πενταετίας.

Αμφισβητείται έτσι, με αυτή τη διάταξη, το συνταγματικά κατοχυρωμένο δικαίωμα στην ιδιοκτησία, καθώς μιλάμε για περιουσιακά δικαιώματα, δικαιώματα βιομηχανικής ή εμπορικής ιδιοκτησίας και εσείς τα θέτετε έρμαια στη βούληση μιας άλλης, τρίτης ιδιωτικής εταιρείας.

Περαιτέρω, επί των άρθρων 49 έως 54, για την φαρμακευτική κάνναβη, προφανώς και γίνεται δεκτή η συγγνώμη του κ. Γεωργιάδη, ο οποίος μιλούσε για «μπάφους» από τα έδρανα της Αντιπολίτευσης αλλά τώρα, που κατέλαβε τα κυβερνητικά έδρανα, «είδε το φως το αληθινό».

Όπως, φυσικά, καλωσορίζουμε και συνολικά τη ΝΔ στον 21ο αιώνα, με αναφορά στο συγκεκριμένο κλάδο, καθώς η στάση του κυβερνώντος κόμματος εκφράστηκε και μέσα από τα λόγια του Εισηγητή του συναδέλφου, κ. Σιμόπουλου, ο οποίος αναφέρθηκε σε «λαμπρό πεδίο», κατά την έναρξη της ομιλίας του.

Από τους «μπάφους» πήγαμε στα «λαμπρά πεδία» για επενδύσεις.

Εν συνεχεία, στις διατάξεις που αφορούν τον Οργανισμό Βιομηχανικής Ιδιοκτησίας (ΟΒΙ), θα θυμάστε, κ. Υπουργέ, ότι τον Απρίλιο του 2021, σας είχα επισημάνει και πάλι σ’ αυτή την αίθουσα, ως Εισηγητής του ΣΥΡΙΖΑ, την αδυναμία του ΟΒΙ να σηκώσει το βάρος των αρμοδιοτήτων για τα εμπορικά σήματα και σας είχαμε απευθύνει μετ’ επιτάσεως τα εξής ερωτήματα.

Για ποιους λόγους κρίνετε ότι τα στελέχη της Γενικής Γραμματείας Εμπορίου δε δύνανται να ανταποκριθούν στη συγκεκριμένη αποστολή;

Δε διαθέτουν την τεχνογνωσία και την εμπειρία και υπάρχει στον ΟΒΙ;

Είναι επαρκώς στελεχωμένος ο ΟΒΙ και δεν είναι η Γενική Γραμματεία;

Αυτά σας ρωτούσα πριν από ενάμιση χρόνο και εσείς μας κατηγορούσατε ότι κινδυνολογούμε και σήμερα σπεύδετε, για ακόμη μια φορά, σε λύσεις outsourcing, μήπως και μαζέψετε τα ασυμμάζευτα, επιστρατεύοντας εξωτερικούς συνεργάτες με μπλοκάκια.

Τίθενται ερωτήματα, κ. Υπουργέ. Ενάμιση και πλέον χρόνο τώρα, που η Διεύθυνση Σημάτων έχει μεταφερθεί στον ΟΒΙ, με τρόπο που επιβάρυνε υπέρμετρα την ήδη προβληματική λειτουργία του Οργανισμού, ποια είναι τα αποτελέσματα του ΟΒΙ για το σύνολο των λειτουργιών του;

Εν τέλει, γιατί ωθήστε στην παρούσα νομοθετική πρωτοβουλία αν όλα έβαιναν καλώς με τον ΟΒΙ;

Απέτυχε ή όχι η νομοθετική πρωτοβουλία σας, την άνοιξη του 2021;

Όσον αφορά τα άρθρα 60 έως 68, περί πυρηνικής ενέργειας και ακτινοπροστασίας, έχουμε ήδη δηλώσει ότι συμφωνούμε και κινούνται προς την ορθή κατεύθυνση.

Αναφορικά με το άρθρο 74, για τη δυνατότητα κατ’ εξαίρεση χρηματοδότησης του Ιδρύματος Οικονομικών και Βιομηχανικών Ερευνών, του γνωστού ΙΟΒΕ, από το ΕΛΙΔΕΚ, θεωρούμε ότι πρόκειται για καταφανή εύνοια ενός συγκεκριμένου φορέα, καθώς το ΙΟΒΕ δεν αποτελεί ερευνητικό φορέα, όπως τα πανεπιστήμια ή τα ερευνητικά κέντρα.

Η συμπερίληψή του για χρηματοδότηση από το ΕΛΙΔΕΚ αλλοιώνει πλήρως την έννοια της επιστημονικής έρευνας αλλά και την ίδια την αποστολή του ΕΛΙΔΕΚ, τη στιγμή που οι διαθέσιμοι πόροι για την έρευνα είναι συγκεκριμένοι και οι ανάγκες του ερευνητικού οικοσυστήματος της χώρας είναι, πανθομολογούμενα, μεγάλες.

Στο πλαίσιο της 3ης συνεδρίασης της Επιτροπής Παραγωγής και Εμπορίου, ο κ. Δήμας αντέτεινε ότι «είναι κοινωφελές, μη κερδοσκοπικό ερευνητικό ίδρυμα, παρακολουθεί τις οικονομικές εξελίξεις, δεν είναι εταιρεία, δεν εξαρτάται οικονομικά από κάποιον μοναδικό δημόσιο ή ιδιωτικό φορέα για τις μελέτες και το έργο του». Ωραία, λοιπόν, θα τα δεχτούμε. Γιατί, λοιπόν, δεν συντάξατε το άρθρο κατά τρόπο ώστε να προβλέπεται η δυνατότητα χρηματοδότησης από το ΕΛΙΔΕΚ όλων των κοινωφελών μη κερδοσκοπικών ιδρυμάτων που δεν είναι εταιρείες; Μόνο το ΙΟΒΕ πληροί αυτές τις προϋποθέσεις;

Ας μην κοροϊδευόμαστε, είναι εκ του πονηρού η συγκεκριμένη διάταξη και κάνετε ρουσφέτια, ακόμη και στην πλάτη του ερευνητικού κόσμου της χώρας μας.

Το ΕΛΙΔΕΚ ιδρύθηκε από την Κυβέρνηση του ΣΥΡΙΖΑ, το 2016, με σκοπό και στόχο να χρηματοδοτήσει την έρευνα αιχμής και να ανακόψει το θλιβερό κύμα του brain drain.

Αφού αναλάβατε τη διακυβέρνηση της χώρας, επιχειρήσατε να καταστρέψετε οτιδήποτε χτίστηκε με κόπο τα προηγούμενα χρόνια, με τον τομέα παιδείας, μάλιστα, της ΝΔ να χαρακτηρίζει το ΕΛΙΔΕΚ ως «θνησιγενές» και τώρα το καθιστάτε εργαλείο εξυπηρέτησης ημετέρων.

Αυτή είναι η αντιμετώπιση του μέσου Έλληνα ερευνητή και επιστήμονα από την Κυβέρνηση, να αναμένει την ένταξή του σε κάποιο χρηματοδοτικό πρόγραμμα, ώστε να μην αναγκαστεί να εγκαταλείψει τη χώρα του και, εν τέλει, να βλέπει, αντί για τον ίδιο, καθόλα σεβαστές αλλά μη επιστημονικές μελέτες να αμείβονται πλουσιοπάροχα με δημόσιους πόρους.

Ξεχωριστή αναφορά θα ήθελα να κάνω και για το άρθρο 75 και τους χειριστές μηχανημάτων έργου, αν και νομίζω ότι τα λόγια του Υπουργού, σε απάντηση προς τον Πρόεδρο της Ομοσπονδίας Χειριστών Μηχανημάτων Έργου Ελλάδος, κατά την προηγούμενη συνεδρίαση, τα είπαν όλα.

Ο εκπρόσωπος του φορέα ανέφερε ότι «η Ομοσπονδία μας είχε την τύχη να συναντηθεί με τον σημερινό Υπουργό Ανάπτυξης, κ. Γεωργιάδη, τον Δεκέμβρη του 2019 και μας απάντησε πως το γνωρίζει, δέχεται και αυτός μεγάλες πιέσεις…». Από πού άραγε; «αλλά μας διαβεβαίωσε πως όσο είναι αυτός Υπουργός στο Υπουργείο δεν πρόκειται να αλλάξει η διαδικασία αδειοδότησης».

Τι απάντησε ο κ. Υπουργός; «Πράγματι, είχα δει στην αρχή της θητείας μου τον Σύλλογο και είχε δίκιο ο άνθρωπος αυτός. Γι’ αυτό άλλωστε και μου πήρε περίπου τρία χρόνια για να αλλάξω το νόμο». Τι να πει κανείς; Οι πιέσεις πιάσανε τόπο.

Ελαστικοποιείτε τους κανόνες και τους όρους αδειοδότησης των χειριστών μηχανημάτων έργου και έτσι ανειδίκευτοι εργάτες θα έχουν τη δυνατότητα να χειρίζονται φορτία 2,5 τόνων, χωρίς καμία προϋπηρεσία, χωρίς καμία εκπαίδευση και χωρίς καμία άδεια ασκήσεως επαγγέλματος. Είναι δυνατόν, κ. Υπουργέ, να ελαστικοποιείτε το πλαίσιο σε έναν κλάδο, στον οποίον καταγράφονται τα περισσότερα εργατικά δυστυχήματα πανελλαδικά;

Αντί να δούμε πως θα αυξήσουμε τα μέτρα ασφαλείας και να εξετάσουμε τρόπους αντιμετώπισης αυτού του θλιβερού φαινομένου, των αλλεπάλληλων ατυχημάτων, εσείς νοιάζεστε αποκλειστικά για το πως θα εξυπηρετηθούν οι ανάγκες των μεγάλων επιχειρηματικών ομίλων, που ασκούν πιέσεις και τις δεχτήκατε τις πιέσεις και τις ικανοποιήσατε. Είναι αδιανόητη η εξυπηρέτηση αυτών των συμφερόντων, χωρίς να υπάρχει μέριμνα για ασφαλείς εργασιακές συνθήκες.

Κύριε Πρόεδρε, κατά την αυριανή συνεδρίαση, θα αναφερθούμε εκτενέστερα και στα υπόλοιπα άρθρα του νομοσχεδίου και στους λόγους για τους οποίους καταψηφίζουμε επί της αρχής, πέραν φυσικά των θετικών διατάξεων, στις οποίες αναφέρθηκα και θα τις στηρίξουμε με την ψήφο μας.

Σας ευχαριστώ.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Κι εμείς ευχαριστούμε.

Ο κ. Σιμόπουλος, έχει ζητήσει τον λόγο. Παρακαλώ κ. Σιμόπουλε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Αναφέρθηκε ο συνάδελφος, στο ότι είπα για τις επενδύσεις ότι είναι πεδίο δόξης λαμπρό τα επιχειρηματικά πάρκα.

Ναι, είναι.

Είναι κακό;

**ΙΩΑΝΝΗ ΣΑΡΑΚΙΩΤΗΣ (Εισηγητής της Μειοψηφίας):** Και για την κάνναβη;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Και για την κάνναβη, ναι.

Διαφωνείτε;

**ΙΩΑΝΝΗ ΣΑΡΑΚΙΩΤΗΣ (Εισηγητής της Μειοψηφίας):** (ομιλεί εκτός μικροφώνου, δεν ακούγεται)

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Ίσα ίσα και θεωρώ ότι ήταν μια παρέμβαση πολύ σημαντική και γι’ αυτό την επικροτούμε.

**ΙΩΑΝΝΗ ΣΑΡΑΚΙΩΤΗΣ (Εισηγητής της Μειοψηφίας):** Αφήσατε τη λαϊκίστικη στάση που είχατε, ως Αντιπολίτευση.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ (Εισηγητής της Πλειοψηφίας):** Η παρούσα Κυβέρνηση είναι αυτή που δημιουργεί το πλαίσιο.

Εσείς, απλώς αναφέρατε, κάνατε «μασάζ» στον κόσμο, ότι πρέπει να γίνει αυτό.

Εμείς το κάναμε.

Ευχαριστώ.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Κι εμείς ευχαριστούμε τους συναδέλφους.

Ο Υπουργός έχει ζητήσει τον λόγο για μια παρέμβαση. Παρακαλώ, κ. Γεωργιάδη, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για να μη δημιουργούνται εντυπώσεις χωρίς λόγο.

Ακούστε, κύριοι συνάδελφοι του ΣΥΡΙΖΑ

Εάν, πράγματι, η ΝΔ κατηγορείται από το ΣΥΡΙΖΑ για «κωλοτούμπα», ας το πούμε έτσι, ως προς το ήσσων, που είναι η φαρμακευτική κάνναβη, μπορείτε να φανταστείτε τι πρέπει να λέμε κάθε μέρα εδώ για τον ΣΥΡΙΖΑ και ως προς το μείζον, που είναι το Μνημόνιο, η παραμονή στο ευρώ, το αντιμνημόνιο, η πλατεία των αγανακτισμένων, οι κρεμάλες, το «go back, μαντάμ Μέρκελ», το «δεν έχει σύνορα η θάλασσα» και όλα τα άλλα.

Το λέω γιατί πρέπει να έχεις πολύ θράσος για να εκπροσωπείς τον ΣΥΡΙΖΑ, που εξελέγη με μία σημαία «Α», κυβέρνησε με μία σημαία «Ω», βρίζατε τη Μέρκελ και τον Σόιμπλε, για να γίνετε οι καλύτεροί τους φίλοι επί διακυβέρνησής σας και να λέει η κ. Μέρκελ πόσο αγαπάει τον κ. Τσίπρα και ο κ. Τσίπρας πόσο καλή είναι η κ. Μέρκελ και άρα, καταλαβαίνετε ότι υποδείξεις τέτοιου τύπου είναι γελοίες από τον ΣΥΡΙΖΑ.

Όπως για τη φαρμακευτική κάνναβη, πρώτος εγώ αναγνώρισα τη θετική συμβολή του ΣΥΡΙΖΑ στην ανάπτυξη αυτής της βιομηχανίας.

Ναι, ας έχει και κάπου θετική συμβολή ο ΣΥΡΙΖΑ. Είχε σε αυτό και την αναγνώρισα. Έτσι προχωράει η πολιτική, κάτι κάνει ο ένας, κάτι κάνει ο άλλος. Η όλη προηγούμενη συζήτηση είναι αντιπαραγωγική, θα ήταν σε ένα γενικό πλαίσιο. Ερχόμενη από το στόμα ενός Συριζαίου, με το «go back, μαντάμ Μέρκελ» το 2012, στο ότι «η κ. Μέρκελ ήταν η καλύτερη καγκελάριος», που είπε στη Γερμανία το 2019, basta, αρκετά.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Ο κ. Σαρακιώτης, έχει ζητήσει τον λόγο.

**ΙΩΑΝΝΗ ΣΑΡΑΚΙΩΤΗΣ (Εισηγητής της Μειοψηφίας):** Εγώ θα ήθελα να θυμίσω την κατάργηση της Συμφωνίας των Πρεσπών και τους μακεδονομάχους, τα οποία ξεχάστηκαν όλα όταν λάβανε τις υπουργικές καρέκλες και τώρα μιλάει ο Πρωθυπουργός, κ. Μητσοτάκης, για «μπίζνες» με τη Βόρεια Μακεδονία και χειροκροτούμε τη Συμφωνία και κάνουμε αγώνα, καλό αγώνα, κ. Υπουργέ, για την ένταξη της Βόρειας Μακεδονίας στην ΕΕ. Καλό αγώνα, μέσα στην καρδιά μας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, όλος ο ελληνικός λαός γνωρίζει -και σίγουρα οι ψηφοφόροι της ΝΔ- πως η ΝΔ ουδέποτε είπε, ούτε μία φορά, ότι θα καταργήσει τη Συμφωνία των Πρεσπών.

Εάν δεν το ανακαλέσετε, θα σας κατηγορώ για ψεύτη. Είμαι ο άνθρωπος που πήγε ως Αντιπρόεδρος της ΝΔ στο Βελλίδειο Συνεδριακό Κέντρο της Θεσσαλονίκης, προ των εθνικών εκλογών –και όλα αυτά υπάρχουν στο YouTube, με 2.000 ανθρώπους να ακολουθούν- και με ρώτησε ο κ. Μάζης, «θα καταργήσετε τη Συμφωνία των Πρεσπών όταν γίνετε Κυβέρνηση;» Απάντησα ότι «Όχι, το κράτος έχει συνέχεια» και ορισμένοι δυσαρεστήθηκαν και φώναζαν πάρα πολλοί από κάτω.

Σε 5 προεκλογικές μου εκπομπές, έχω κατ’ εξακολούθηση «ανεβάσει» τα βίντεο όλα στο Twitter. Στη μια από αυτές, με τον κ. Φίλη, -μπορείτε να τον ρωτήσετε- στη ΝΕΤ στην εκπομπή του κ. Κοτρώτσιου, με ρώτησε «θα καταργήσετε τη Συμφωνία των Πρεσπών, αν γίνετε Κυβέρνηση;» και είπα «όχι».

Τη μέρα που ψηφίστηκε στη Βουλή η Συμφωνία των Πρεσπών, το πρωί, έκανα ανάρτηση και είπα «δυστυχώς, αν ψηφιστεί σήμερα, δε μπορεί να καταργηθεί».

Άρα, ουδέποτε υποσχεθήκαμε και σε κανέναν ψηφοφόρο μας ότι αν γίνουμε Κυβέρνηση θα καταργήσουμε τη Συμφωνία των Πρεσπών, ούτε αλλάξαμε στάση γιατί πήραμε καρέκλες, όπως ψευδώς λέτε.

Στην πραγματικότητα μας δεσμεύσατε σε μία Διεθνή Συμφωνία που δεν μας αρέσει. Γνωρίζετε πάρα πολύ καλά ότι δεν έχουμε απολύτως καμία δυνατότητα να αμφισβητήσουμε αυτή τη Διεθνή Συμφωνία γιατί το κράτος έχει συνέχεια, χωρίς σοβαρές συνέπειες για την Ελλάδα και τη Μακεδονία και μας κουνάτε το δάχτυλο γιατί καταφέρατε να μας δεσμεύσετε σε αυτή την κακή Συμφωνία.

Άρα, για να μην είστε ψεύτης, παρακαλώ να ανακαλέσετε ότι οποτεδήποτε ο Κυριάκος Μητσοτάκης, ο Άδωνις Γεωργιάδης, ο Σιμοπούλος και οποιοσδήποτε Βουλευτής της ΝΔ είχε υποσχεθεί ότι όταν γίνουμε Κυβέρνηση θα καταργήσουμε τη Συμφωνία των Πρεσπών. Αυτά τα είχαμε ξεκαθαρίσει στο εκλογικό Σώμα πριν από τις εκλογές και η εντολή που πήραμε από το εκλογικό Σώμα ήταν έχοντας συνυπολογίσει αυτή την καθαρή μας θέση. Στη Συμφωνία των Πρεσπών είμαστε απολύτως δεσμευμένοι από την απόφαση της Βουλής του ΣΥΡΙΖΑ και η ΝΔ ως υπεύθυνη πολιτική δύναμη ποτέ δεν πρόκειται να παραβιάσει Διεθνή Συμφωνία όσο και αν διαφωνεί με αυτήν για να βλάψει τα συμφέροντα της χώρας. Αυτή είναι η πραγματικότητα και παρακαλώ πολύ ο πολιτικός διάλογος να γίνεται με αλήθειες και όχι με ψέματα.

**ΙΩΑΝΝΗΣ ΣΑΡΑΚΙΩΤΗΣ(Εισηγητής της Μειοψηφίας):** Εγώ αντιλαμβάνομαι ότι ο κ. Υπουργός είναι κουρασμένος από την προσπάθεια που καταβάλλει για να συμβάλει στην ένταξη της χώρας της Μακεδονίας στην Ευρωπαϊκή Ένωση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ανακαλέστε κύριε, γιατί αλλιώς είστε ψεύτης.

**ΜΑΞΙΜΟΣ ΣΕΝΕΤΑΚΗΣ(Προεδρεύων της Επιτροπής):** Κύριε Σαρακιώτη, να προσθέσω ότι αυτό που λέει ο Υπουργός έχει ειπωθεί επίσημα.

**ΙΩΑΝΝΗΣ ΣΑΡΑΚΙΩΤΗΣ(Εισηγητής της Μειοψηφίας):** Καταλαβαίνω την κόπωσή του. Εγώ να του ευχηθώ και πάλι καλή επιτυχία.

**ΜΑΞΙΜΟΣ ΣΕΝΕΤΑΚΗΣ(Προεδρεύων της Επιτροπής):** Για το συγκεκριμένο που σας επεσήμανε ο Υπουργός έχει ειπωθεί από τα πιο επίσημα χείλη μέσα στον χώρο της Βουλής.

Είναι μια ξεκάθαρη θέση της ΝΔ. Οπότε εάν είπατε ότι εμείς είπαμε κάτι άλλο καλό είναι να το ανακαλέσετε για τη δική σας αξιοπιστία.

**ΙΩΑΝΝΗΣ ΣΑΡΑΚΙΩΤΗΣ(Εισηγητής της Μειοψηφίας):** Δεν ανακαλώ τίποτα και λυπάμαι που δεν βλέπετε πως μιλά ο Υπουργός Εξωτερικών για τη Συμφωνία των Πρεσπών. Πραγματικά. Ακούστε τι λέει ο κ. Δένδιας για τη Συμφωνία των Πρεσπών.

**ΜΑΞΙΜΟΣ ΣΕΝΕΤΑΚΗΣ(Προεδρεύων της Επιτροπής):** Με συγχωρείται, μιλάω για το συγκεκριμένο θέμα. Κλείνουμε την παρένθεση. Να προχωρήσουμε τώρα τη διαδικασία.

Τον λόγο έχει ο Ειδικός Αγορητής του ΚΚΕ, κ. Συντυχάκης, ο οποίος βρίσκεται συνδεδεμένος μέσω webex.

Ορίστε, κ. Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ(Ειδικός Αγορητής του ΚΚΕ):** Κύριε Πρόεδρε, επιτρέψτε μου, αυτό δεν ήταν παρένθεση, οφείλετε να τηρείται κάθε φορά η διαδικασία. Η διαδικασία, λοιπόν, δεν τηρήθηκε στην προκειμένη περίπτωση και θα έλεγα αντί να παίζετε ένα ρόλο τροχονόμου σε αυτή τη γνωστή βολική αντιπαράθεση των δύο, «πετώντας την μπάλα στην κερκίδα» για τα πραγματικά προβλήματα που έχει ο κόσμος, καλό είναι να τηρούνται τουλάχιστον οι διαδικασίες στα πλαίσια της Επιτροπής.

**ΜΑΞΙΜΟΣ ΣΕΝΕΤΑΚΗΣ(Προεδρεύων της Επιτροπής):** Έχετε δίκιο κ. Συντυχάκη, προσπαθούμε να τις τηρήσουμε ζητώντας και τη δική σας βοήθεια ως Προεδρείο. Παρακαλώ συνεχίστε με την τοποθέτησή σας επί του νομοσχεδίου.

**ΕΜΜΑΝΟΥΗΛ ΣΥΝΤΥΧΑΚΗΣ(Ειδικός Αγορητής του ΚΚΕ):** Με το παρόν νομοσχέδιο για τα Επιχειρηματικά Πάρκα η Κυβέρνηση επιδιώκει να δημιουργήσει ένα πλαίσιο ικανό να προσελκύσει επενδυτές και να ενισχύσει τους ήδη υπάρχοντες για την ανάπτυξη νέων Επιχειρηματικών Πάρκων στα πλαίσια της νέας Εθνικής Βιομηχανικής Στρατηγικής για τη στήριξη του εξαγωγικού κεφαλαίου, όπως ομολογεί ο ίδιος ο Σύνδεσμος Ελλήνων Βιομηχάνων, που θα διασφαλίζει την ανταγωνιστικότητα της ελληνικής οικονομίας, την κερδοφορία του καπιταλιστή επενδυτή, θα λέγαμε εμείς. Αυτός είναι ο μοναδικός τρόπος των εξωστρεφών επενδύσεων για τις οποίες «πίνουν νερό» στο όνομά τους, τόσο η Κυβέρνηση όσο και τα υπόλοιπα κόμματα, εξ ου και το γεγονός ότι «πετάνε την μπάλα στην κερκίδα» μέσα από τις ανούσιες αντιπαραθέσεις, όπως αυτές που είδαμε πριν από λίγο.

Σε τελική ανάλυση, το νομοσχέδιο διαμορφώνει ακόμη πιο ευνοϊκό επενδυτικό περιβάλλον για το μεγάλο κεφάλαιο στοχεύοντας στην απρόσκοπτη κερδοφορία του σε βάρος και του περιβάλλοντος και της υγείας του λαού. Βασικό χαρακτηριστικό του σχεδίου νόμου είναι η απλοχεριά του αστικού κράτους και της Κυβέρνησης στους μεγάλους ομίλους με τα πλουσιοπάροχα κίνητρα και τις φοροαπαλλαγές τόσο για την ίδρυση, ανάπτυξη και διαχείριση των Επιχειρηματικών Πάρκων όσο και για την μετεγκατάστασή τους σε αυτά. Ανοίγει ο δρόμος για επενδυτικές κατασκευές με κρατικές επιδοτήσεις που θα μειώνει στο ελάχιστο το κόστος, ιδίως των υποδομών ενέργειας και αποβλήτων των επιχειρηματικών ομίλων.

Αντί του τίτλου που έχει δώσει η κυβέρνηση στο νομοσχέδιο «Ίδρυση, ανάπτυξη, διαχείριση και λειτουργία των Επιχειρηματικών Πάρκων», εμείς θα του δίναμε τον τίτλο «Αντιλαϊκός μπαξές με μπαράζ φωτογραφικών διευκολύνσεων και προνομίων στους επενδυτές», αλλά αυτή είναι η ανάπτυξη που ευαγγελίζονται όλα τα κόμματα διαχρονικά, τα κόμματα του ευρωμονόδρομου. Ανάπτυξη για τους λίγους που θα χτιστεί και πάλι στις πλάτες των πολλών, των μισθωτών και των αυτοαπασχολούμενων.

Η ίδρυση και ανάπτυξη Επιχειρηματικών Πάρκων αφορά τις Βιομηχανικές Περιοχές, τα Βιομηχανικά Πάρκα και τις άλλες μορφές βιομηχανικών και επιχειρηματικών περιοχών, που έχουν τη δυνατότητα επένδυσης για την αγορά γης, την ανέγερση ή την επέκταση των εγκαταστάσεών τους. Ενώ, αντίθετα, οι μικροί βιοτέχνες, οι ελεύθεροι επαγγελματίες και ιδίως οι… (*διακοπή σύνδεσης*) …όχι μόνο δεν πρόκειται να ωφεληθούν από αυτές τις ρυθμίσεις, αλλά τους ετοιμάζει η Κυβέρνηση νέο κύκλο αυξήσεων στις ασφαλιστικές εισφορές τους, από 1.1.2023 έως 31.12.2024, κατά το ποσοστό του πληθωρισμού του προηγούμενου έτους.

Δηλαδή, τους λέει «βάλτε λουκέτο». Διότι, σε συνθήκες ρεκόρ ακρίβειας και κατακόρυφης μείωσης του λαϊκού εισοδήματος, αναδουλειάς και υπερχρέωσης, η εφαρμογή του παραπάνω νόμου, θα έχει ως αποτέλεσμα να οδηγηθούν δεκάδες χιλιάδες αυτοαπασχολούμενοι σε επιπρόσθετη μείωση του εισοδήματός τους. Είναι ορατό το ενδεχόμενο να συμβάλλει στην περαιτέρω αύξηση των, ήδη, υπέρογκων χρεών στα ασφαλιστικά ταμεία για την ατομική ασφάλιση.

Η Κυβέρνηση, λοιπόν, πρέπει αμέσως, τώρα, να πάρει πίσω αυτή την διάταξη νόμου. Να μην εφαρμοστεί, δηλαδή, η παράγραφος 6 του άρθρου 35 του ν.4673/2020. Τι κάνει λοιπόν η Κυβέρνηση επανερχόμενη μαζί με το νομοσχέδιο για τα Επιχειρηματικά Πάρκα; Απελευθερώνει, πλήρως, τα όρια εγκαταστάσεων νέων δραστηριοτήτων Κατηγορίας Α2, ειδικά στην Αττική, που αποτελεί «θείο δώρο» για την προσέλκυση επενδύσεων. Δεν είναι τυχαία τα πολλά και μεγάλα μπράβο των βιομηχάνων απέναντι στην Κυβέρνηση.

Η Κυβέρνηση αντί να υποχρεώσει βιομηχανίες, που για δεκαετίες λειτουργούν με εγκληματικές επιπτώσεις στη δημόσια υγεία και το περιβάλλον, να πάρουν με δικό τους κόστος μέτρα για να σταματήσει αυτή τη δραστηριότητα, τις χρηματοδοτεί, δίνοντάς τους τη δυνατότητα να κάνουν χρήση των προνομίων για ίδρυση Επιχειρηματικού Πάρκου.

Παραχωρεί σειρά κινήτρων, που διευκολύνουν τις επενδυτικές δράσεις τους στα Επιχειρηματικά Πάρκα, για τη δημιουργία νέων μονάδων, ακόμα και σε δάση ή δασικές εκτάσεις. Δίνει τη δυνατότητα χωροθέτησης, όπου και όπως βολεύει τους ομίλους, ακόμα και σε περιοχές NATURA. Επιτρέπει την παραχώρηση στην Εταιρεία Ανάπτυξης και Διαχείρισης Επιχειρηματικού Πάρκου, ακόμα και της χρήσης αιγιαλού και παραλίας και του δικαιώματος εκτέλεσης χρήσης και εκμετάλλευσης λιμενικών έργων ή επέκταση αυτών, των ήδη υφιστάμενων λιμενικών εγκαταστάσεων.

Δρομολογεί την υπαγωγή των εισφορών σε χρήμα στην ενότητα των παραγωγικών δαπανών και ως εκ τούτου, την ένταξή τους στις επιχειρηματικές δαπάνες, οι οποίες εκπίπτουν κατά τον Κώδικα Φορολογίας Εισοδήματος. Καταργούνται ακόμα και οι στοιχειώδεις έλεγχοι που αφορούν στην προστασία της δημόσιας υγείας και το περιβάλλον για την εγκατάσταση και την ίδρυση επιχειρήσεων.

Αίρει τα όποια πολεοδομικά εμπόδια για την επίσπευση της υλοποίησης των Επιχειρηματικών Πάρκων, απλουστεύοντας διαδικασίες, καταργώντας την υποχρέωση πολεοδομικής αδειοδότησης των κατεδαφίσεων, των ρυμοτομιών κτιρίων και περιφράξεων, ιδίως αυτών που αναπτύσσονται σε Άτυπες Βιομηχανικές Συγκεντρώσεις, με δομημένες χώρους, περιφράξεις και κτίρια. Ομολογείται πως όλες τις εξωτερικές υποδομές που θα λειτουργούν προς όφελος της εγκατάστασης και λειτουργίας επενδυτικών δραστηριοτήτων στα πάρκα, τις πληρώνει ο λαός και η έγκριση υλοποίησης των έργων από το Υπουργείο Ανάπτυξης, θα γίνεται με διαδικασίες fast truck.

Δηλαδή, η Κυβέρνηση προχωράει τη νομοθεσία ένα βήμα παραπέρα, «πατώντας» στα νομοθετήματα του ΣΥΡΙΖΑ των προηγούμενων χρόνων, συγκεκριμένα του 2018, με φωτογραφικές διατάξεις, για να διασφαλίζονται οι αναγκαίες επεκτάσεις των σχεδίων πόλεων και η εγκατάσταση των απαιτούμενων λειτουργιών. Έχουμε να κάνουμε με ένα πολεοδομικό σχεδιασμό «κομμένο και ραμμένο» στα μέτρα των επιχειρηματικών ομίλων, που θα μπουν σε αυτά τα πάρκα, καθώς τυχόν περιορισμοί θα μπορούν να αίρονται με την κατάλληλη αιτιολόγηση.

Αυτή είναι η περιβόητη ανάπτυξη των Επιχειρηματικών Πάρκων, που θα γίνεται βέβαια με ΣΔΙΤ, με απευθείας αναθέσεις, χωρίς διαγωνισμό και selling list back. Είναι να μην ανοίξει η όρεξη. Ήδη τώρα ζητάνε πολύ περισσότερα και είναι διατεθειμένη η κυβέρνηση να δώσει και ότι άλλο ζητήσουν.

Αρκεί κανείς να κοιτάξει τα υπομνήματα του Συνδέσμου Ελλήνων Βιομηχάνων, της Κεντρικής Ένωσης Επιμελητηρίων Ελλάδος και του Συνδέσμου Βιομηχανιών Αττικής και Πειραιά που χαιρετίζουν με τον πιο ένθερμο τρόπο το σχέδιο νόμου, ζητώντας ακόμα περισσότερες επιχορηγήσεις, δηλαδή ζεστό κρατικό χρήμα των φορέων ΕΑΔΕΠ ή της εισφοράς σε χρήμα για να μην επιβαρύνουν τους ομίλους κατά την πολεοδόμηση, απαλλαγή από δημοτικά τέλη και πέρασμα στην αυτοδιαχείρισή τους στις Άτυπες Βιομηχανικές Συγκεντρώσεις, τη διασφάλιση ποσοστού 55% της έκτασης για τη δημιουργία Επιχειρηματικού Πάρκου, κίνητρα αδειοδότησης για τη διαχείριση αποβλήτων στις εγκαταστάσεις των Επιχειρηματικών Πάρκων ανοίγοντας έτσι νέο κερδοφόρο πεδίο για τους ομίλους, διασφάλιση της νομιμότητας με ξεκάθαρο τρόπο των αυθαιρεσιών τους στη δόμηση, καθώς και άλλες πολεοδομικές οικονομικές διευκολύνσεις, άρση και των τελευταίων εμποδίων για την προσέλκυση των επενδύσεων.

Επανέρχομαι στο θέμα της ρύθμισης του άρθρου 75 για τις άδειες χειρισμού Κλαρκ. Ο Υπουργός προσπάθησε να δικαιολογήσει τα αδικαιολόγητα στην προχθεσινή συνεδρίαση της Επιτροπής. Καταρχήν το επάγγελμα δεν είναι «κλειστό». Μπορεί οποιοσδήποτε να βγάλει άδεια με τις προϋποθέσεις που απαιτούνται, να δουλέψει για ένα χρόνο ως βοηθός χειριστή και μετά να γίνει και αυτός χειριστής. Η απελευθέρωση των επαγγελμάτων με τις οδηγίες του ΟΟΣΑ και της ΕΕ συνδέεται άμεσα με τα εργασιακά δικαιώματα και τη διείσδυση των ομίλων σε επαγγέλματα που τους αποφέρει τα μέγιστα κέρδη. Αυτό συνιστά η συγκεκριμένη διάταξη του άρθρου 75 ενώ εσείς το πάτε αλλού. «Με ένα σμπάρο δύο τρυγόνια». Με μία ρύθμιση πολλές στοχεύσεις. Με τη διαδικασία των fast track πιστοποιήσεων επιδιώκετε να ανοίξει στην κυριολεξία φάμπρικα πιστοποιήσεων. Είναι, άλλωστε, γνωστό ότι υπάρχουν τέτοιες φάμπρικες με έδρα την Κύπρο. Υπάρχουν Κέντρα Πιστοποίησης που δρουν στη χώρα μας δίνοντας, στην κυριολεξία, ψευτοπιστοποιήσεις διαφόρων κατηγοριών και, ταυτόχρονα, θησαυρίζουν μέσα από αυτή τη διαδικασία.

Δεύτερον, οι εργοδότες επιδιώκουν οι πιστοποιήσεις αυτές να είναι επιχειρησιακές. Αυτό σημαίνει ότι κάθε φορά που αλλάζει κλάδο ο εργαζόμενος χειριστής θα χρειάζεται να επιστρέφει στην πιστοποίηση πληρώνοντας αδρά κάθε φορά για την απόκτηση της και να είναι έρμαιο των εργοδοτών με αμοιβές ανειδίκευτου εργάτη.

Τρίτον, όλα τα παραπάνω θα οδηγήσουν συνολικά στην ανατροπή των μισθολογικών και ασφαλιστικών δικαιωμάτων των χειριστών, καθώς και στην κατάργηση των βαρέων ενσήμων. Αφήστε, λοιπόν, τις πονηριές, κ. Γεωργιάδη. Σήμερα που μιλάμε υπάρχουν άνεργοι χειριστές με δίπλωμα που δεν προσλαμβάνονται και εσείς μας λέτε ότι το εμπόδιο είναι το υπάρχων αυστηρό πλαίσιο; Αλήθεια, σε ποιους τα πουλάτε αυτά; Εδώ και τώρα να αποσύρετε το άρθρο 75, όπως και τα άρθρα 81 και 82 που αποτελούν ευθεία βολή στα συνδικαλιστικά δικαιώματα και στις ζωντανές εκλογικές διαδικασίες των μελών των επαγγελματικών σωματείων.

Τέλος, για το άρθρο 83 σε σχέση με το Ηλεκτρονικό Μητρώο Ερασιτεχνικών Αθλητικών Σωματείων. Εδώ έχουμε άλλη μια τροπολογία μέσα στις τόσες που έχει φέρει ο κ. Αυγενάκης. Θα ήταν, πράγματι, για γέλια η υπόθεση αυτή εάν δεν κρίνονταν, τουλάχιστον από εμάς, ως σοβαρή, που χτυπά στην κυριολεξία τα ερασιτεχνικά αθλητικά σωματεία στην καρδιά της λειτουργίας τους. Βεβαίως και πρέπει να υπάρχει Μητρώο Αθλητικών Σωματείων, αλλά εδώ δεν μιλάμε απλά για ένα Μητρώο Αθλητικών Σωματείων αλλά για έναν «κόφτη» των ερασιτεχνικών αθλητικών σωματείων από τις δραστηριότητές τους. Βάζει λουκέτο στα ερασιτεχνικά αθλητικά σωματεία. Δίνουν παρατάσεις επί παρατάσεων για να μην πληγούν τα αθλητικά σωματεία στην πλημμύρα των παράλογων γραφειοκρατικών ρυθμίσεων που επί δύο χρόνια νομοθετεί. Τελικά είναι πιο εύκολο να ενταχθούν τα αθλητικά σωματεία στο Χρηματιστήριο Αθηνών από το να εγγραφούν στο Μητρώο της Γενικής Γραμματείας Αθλητισμού.

Συμφωνούμε με το πρώτο σκέλος που δίνει τη δυνατότητα να αξιοποιεί εγκαταστάσεις, πρέπει να προστεθεί και η δυνατότητα να έχει χρηματοδότηση από το δήμο και στο δεύτερο σκέλος αυτοαναιρείται, γιατί από τη μία δίνει τη δυνατότητα να συμμετέχει σε διοργανώσεις της Ομοσπονδίας και από την άλλη εξαιρεί αυτές που δίνουν προνόμια, δηλαδή τις περισσότερες. Είναι κοροϊδία, γι’ αυτό φυσικά και καταψηφίζουμε τη συγκεκριμένη διάταξη.

Ευχαριστώ πολύ κ. Πρόεδρε.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής)**: Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καλογιάννης Σταύρος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Γκιόκας Ιωάννης, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Ευχαριστούμε τον κ. Συντυχάκη.

Τον λόγο έχει ο Ειδικός Αγορητής της Ελληνικής Λύσης, κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΑΡΔΟΣ (Ειδικός Αγορητής Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ κύριε Πρόεδρε.

Κύριοι συνάδελφοι, κύριε Υπουργέ, καταρχήν είναι απογοητευτικό το να απαντούν συνεχώς οι Υπουργοί επιλεκτικά, δηλαδή μόνο σε αυτά που θέλουν. Εν προκειμένω δεν απαντήθηκε, σχεδόν, καμία από τις ερωτήσεις που θέσαμε κατά την 1η συνεδρίαση της Επιτροπής, παρά το ότι επαναλάβαμε αρκετές από αυτές στη 2η , οπότε δεν έχει νόημα να το επιχειρήσουμε ξανά.

Πάντως όσον αφορά τη λογική που κατατέθηκε το παρόν νομοσχέδιο, το 7ο κατά σειρά σχετικό με ρυθμίσεις για τα Επιχειρηματικά Πάρκα, η απορία μας λύθηκε διαβάζοντας την ενημέρωση του κ. Σκυλακάκη για το Ταμείο Ανάπτυξης. Πρόκειται για ένα από τα πολλά προαπαιτούμενα. Είναι τόσο απλό.

Επιγραμματικά, τώρα, σε αυτά που είπε ο κ. Υπουργός. Η Ελλάδα είναι η μοναδική χώρα στην παγκόσμια ιστορία που χρεοκόπησε με αμελητέο κόκκινο ιδιωτικό χρέος, με συνολικό χρέος στα επίπεδα της Γερμανίας και με πάνω από 25 δις στα ταμεία των δημοσίων οργανισμών της, όπως βρήκε αργότερα το ΔΝΤ, τα οποία μετά το 2015 χρησιμοποιούνται για το «μαξιλάρι» μαζί με τα υπόλοιπα του ESM και διακινούνται με repos. Εναντίον πάντως των μνημονίων ήταν αρχικά και η ΝΔ υπενθυμίζοντας τα διάφορα Ζάππεια του κ Σαμαρά.

Όσον αφορά τη μείωση του χρέους μας, το 2022, ως προς το ΑΕΠ μέσω του πληθωρισμού δεν γίνεται έτσι παντού όπως ισχυρίστηκε ο κ. Υπουργός, αφού τότε η Τουρκία για παράδειγμα με πληθωρισμό πάνω από 80% θα θεωρούταν σήμερα πως διπλασίασε το ΑΕΠ της και μείωσε το χρέος της ως προς αυτό κατά 50%. Είναι προφανώς αστείο. Το πραγματικό ονομαστικό ΑΕΠ μετράει σε σταθερές τιμές και όχι σε τρέχουσες. Κάτι ανάλογο είχε κάνει πάντως και ο κ. Αλογοσκούφης προσθέτοντας τότε τη «μαύρη» οικονομία στο ΑΕΠ μας για να μειώσει τη σχέση χρέους προς ΑΕΠ, έτσι ώστε να συνεχιστεί η σπατάλη του δημοσίου με αποδέκτη το κομματικό πελατειακό κράτος με τα γνωστά καταστροφικά αποτελέσματα.

Αναφορικά, δε με το Thess INTEC είναι απαράδεκτο να χρηματοδοτείται μία επιχείρηση με κεφάλαιο μόλις 200.000 με 35.000.000 από το Ταμείο Ανάκαμψης και επιπλέον να θέλει να υπαχθεί στις διευκολύνσεις των Επιχειρηματικών Πάρκων, ενώ είναι ασφαλώς αδιάφορο να δούμε στην ιστοσελίδα της ποιοι την στηρίζουν. Αν μη τι άλλο πάντως πρόκειται για αθέμιτο ανταγωνισμό, για μία από τις αιτίες που δεν διενεργούνται σοβαρές εγχώριες επενδύσεις εκτός από τη συνεχή αλλαγή των νόμων που τις διέπουν, της φορολογικής νομοθεσίας κ.λπ.. Όπως πολύ σωστά ανέφερε κάποιος εκ των φορέων τοποθέτησε τα χρήματά του με τους νόμους που υπήρχαν, όχι με τους καινούργιους που φέρνουν συνεχώς όλες οι Κυβερνήσεις για τα ίδια θέματα. Εύλογα, λοιπόν, κατηγορούμαστε για κρατικοδίαιτο, παρεμβατικό και επιδοτούμενο καπιταλισμό κάτι που ασφαλώς δεν έχει σχέση με τους κανόνες της ελεύθερης αγοράς.

Επί των υπόλοιπων άρθρων, τώρα, αφού δεν έχει νόημα να μιλάμε για γενικότερα οικονομικά θέματα που απαιτούν ανάλογες γνώσεις από τους συνομιλητές, στο άρθρο 19 για την ίδρυση Επιχειρηματικού Πάρκου μεμονωμένης μεγάλης μονάδας, δεν βλέπουμε τον λόγο για τον οποίο πρέπει να νομοθετούμε και να δίνουμε a priori κίνητρα αφού οφείλουν να εξαρτώνται από την εκάστοτε περίπτωση.

Στο άρθρο 23, ο κανονισμός λειτουργίας θα πρέπει να έχει ελεγχθεί από κάποια νομική υπηρεσία, ενώ είναι σημαντικό το πώς θα εφαρμόζεται, δηλαδή, η εποπτεία από το Υπουργείο με το άρθρο 32 και οι κυρώσεις με το άρθρο 33 που είναι σχετικά αόριστες. Σίγουρα δεν πρέπει να εξελιχθεί σε κράτος εν κράτει μια ΑΕΔΕΠ με αποτέλεσμα να εκμεταλλεύεται τις εταιρείες που είναι εγκατεστημένες. Αυτό θυμίζει μία πλατφόρμα με τα καταστήματα που είναι εντός της όπου η πλατφόρμα κάνει ότι θέλει.

Στο άρθρο 26 είμαστε γενικά επιφυλακτικοί στη διαμεσολάβηση θεωρώντας πως θα πρέπει να αποκλειστεί από το νόμο, δηλαδή να μην είναι υποχρεωτική.

Με το άρθρο 31 δίνεται προθεσμία 6 ετών σε όσους αποκτούν επιχειρηματικά οικόπεδα εντός του Επιχειρηματικού Πάρκου να κάνουν έναρξη λειτουργίας, διαφορετικά οφείλουν να το μεταβιβάσουν ή αν το απαλλοτριώσει η ΑΕΔΕΠ έναντι οφειλών. Σε αυτή την περίοδο, κατά την οποία στην ουσία είναι χωράφια, σύμφωνα με την παράγραφο 7 καταβάλλουν το 15% των κοινοχρήστων, κατά κάποιον τρόπο αυτών των εργοστασίων, στα Επιχειρηματικά Πάρκα οπότε επιβαρύνουν στη ουσία το κόστος των υπολοίπων.

Μπορεί δε, απλά, να αγοράζουν τέτοια οικόπεδα κερδοσκοπικά ή για την τοποθέτηση χρημάτων ή για να εκπίπτουν κάποια έξοδα. Κάτι τέτοιο συμβαίνει με τα εγκαίνια του χωραφιού στην Κοζάνη, ως ΒΙΠΕ. Με τη φιέστα του Υπουργού -όπως τουλάχιστον τη χαρακτήρισε ο τοπικός Τύπος, και όχι εμείς- σε μια περιοχή που πλήττεται από την αποεπένδυση της παράλογης απολιγνιτοποίησης που έχει ήδη ξεκινήσει. Επιχειρήσεις δεν υπάρχουν στην Ελλάδα, χωράφια για εγκαίνια όμως έχουμε αρκετά.

Στο άρθρο 35, η εκπόνηση του επιχειρηματικού σχεδίου πρέπει να εντάσσεται σε μία εθνική βιομηχανική πολιτική, με όραμα βιώσιμης ανάπτυξης. Καταθέτω στα Πρακτικά τις πρώτες σελίδες μιας μελέτης από το 2018, που μας φάνηκε αξιόλογη. Η βιομηχανική πολιτική, πάντως, που έχει αναρτηθεί στη σελίδα του Υπουργείου, την οποία καταθέσαμε κατά την 1η συνεδρίαση της Επιτροπής, είναι το λιγότερο ερασιτεχνική για να μην πούμε αστεία.

Υπενθυμίζουμε πως η ΕΤΒΑ δημιουργήθηκε με στόχο τη βιομηχανική ανάπτυξη για να στηριχθεί η οικονομική, έχοντας εκδώσει ομόλογα για το κοινό, με στόχο τις επενδύσεις στην παραγωγή. Τελικά, όμως, κατέληξε σε μία εταιρεία real estate διαχείρισης των ακινήτων της -των 25 ΒΙΠΕ- δημιουργώντας σήμερα, νέες. Ένα από τα σημαντικότερα πάγιά της, με την έννοια της ύπαρξης άμεσου επιχειρηματικού ενδιαφέροντος λόγω του «Δρόμου του Μεταξιού», το σιδηροδρομικό κέντρο μεταφορών στο Θριάσιο καθυστερεί απαράδεκτα, εδώ και χρόνια. Γράφεται πως θα κατατεθεί στη Βουλή η σύμβαση παραχώρησης. Περιμένουμε να το δούμε.

Συνεχίζοντας με το θέμα της κάνναβης, είναι γνωστό, από τις Ηνωμένες Πολιτείες, πως προωθείται από μεγάλα συμφέροντα, ενώ η στρατηγική αποδοχής της -έχει μια συγκεκριμένη στρατηγική- ξεκινάει από τη φαρμακευτική κάνναβη. Στη συνέχεια, συνταγογραφείται -εκτός από καταπραϋντικό για επώδυνες και χρόνιες ασθένειες- για ψυχολογικά προβλήματα, όπως το άγχος, η κατάθλιψη κ.λπ., παρότι πρόσφατη ιατρική μελέτη σε άτομα που συνταγογραφείται για ψυχολογικές αιτίες, τεκμηρίωσε πως οδηγεί σε εξάρτηση χωρίς βελτίωση των συμπτωμάτων. Καταθέτουμε την πρώτη σελίδα της στα Πρακτικά. Εμείς δεν είμαστε γιατροί, αυτό λέει η μελέτη. Στο τέλος, προωθείται η καθολική χρήση της για ψυχαγωγικούς σκοπούς, αφού συνηθίσουν σταδιακά στην ιδέα οι άνθρωποι. Καταθέτουμε, επίσης, σχετικό άρθρο στα Πρακτικά. Δεν είναι τυχαίο, λοιπόν, το ότι ο κλάδος της φαρμακευτικής κάνναβης εξελίσσεται ραγδαία, με τις εκτιμήσεις για την αγορά των προϊόντων της να ανέρχονται στα 56 δις στην Ευρώπη -αν θυμάμαι καλά- το 2028.

Σε γενικές γραμμές, πάντως, ο ολιγαρχικός καπιταλισμός, που δεν έχει καμία σχέση με την ελεύθερη αγορά, έχει μάθει να εκμεταλλεύεται όλες τις αριστερίστικες ιδεοληψίες προς όφελός του -από την κάνναβη, για προφανείς λόγους, έως το διεθνισμό στο μεταναστευτικό, για να εξασφαλίζει φθηνή εργασία και πολυπολιτισμικές εύκολα ελεγχόμενες κοινωνίες.

Όσον αφορά ειδικά στα άρθρα 49, 50, 51 και 52 του Κεφαλαίου για την κάνναβη υπάρχουν διευκρινιστικές αλλαγές, όπου τονίζεται ότι η άδεια παραγωγής κάνναβης είναι άδεια για εξαγωγή. Ποιος είναι ακριβώς ο λόγος; Εκτός αυτού, ποιος ελέγχει τελικά το που οδηγείται το προϊόν;

Σχετικά με το άρθρο 51 παράγραφος 2, αυξάνεται το ανώτατο όριο των γραμμαρίων της συσκευασίας ξηρού ανθού κάνναβης, από τα 30 που είναι σήμερα, στα 50. Επομένως, αυξάνεται η διακινούμενη ποσότητα, χωρίς να γνωρίζει κανείς από ποιον χρησιμοποιείται μετά την πώλησή της. Στις ΗΠΑ πάντως, το μέγιστο που μπορεί να αγοράσει κάποιος, σε μία ημέρα, είναι τα 28 γραμμάρια. Ενώ, ακόμη και για φαρμακευτική χρήση, σε κάποιες Πολιτείες όπως στη Φλόριντα, η ποσότητα είναι έως 70 γραμμάρια το μήνα. Γιατί υπάρχει, αλήθεια, στην παράγραφο 2, η πρόβλεψη για άδεια έγκρισης κυκλοφορίας του τελικού προϊόντος στην Ελλάδα, αφού παράγεται για εξαγωγή;

Στο άρθρο 54, αφενός μεν προστίθεται μία διευκρίνιση, αφετέρου μία ολόκληρη παράγραφος. Είναι η παράγραφος 6, με την οποία παρέχονται απεριόριστες εξουσίες στον Υπουργό, σχετικά με την αδειοδότηση παραγωγής κάνναβης. Ως εκ τούτου, εύλογα αναρωτιόμαστε τι νομοθετούμε εμείς, εδώ. Ποιος είναι ο ρόλος μας.

Συνεχίζοντας με το Κεφάλαιο Β’, ο ΟΒΙ διατηρεί το Μητρώο Σημάτων για την Ελλάδα, ενώ, μετά τον Μάιο του 2022, ανέλαβε και θέματα διεθνών σημάτων, μετά το σκάνδαλο του Turk Aegean. Οι αρμοδιότητές του είναι πολύ σημαντικές και για άλλες περιπτώσεις, όπως για το σφετερισμό της ονομασίας «φέτα», στο εξωτερικό. Αμφιβάλλω, όμως, με το αν έχει τις δυνατότητες να ανταπεξέλθει, κάτι το οποίο προσωπικά δεν πιστεύω.

Στο άρθρο 55, γιατί προστίθεται η εκπαίδευση στις αρμοδιότητες του ΟΒΙ, αφού υπάρχουν αρκετά κέντρα εκπαίδευσης; Μήπως για να εισπράξει ποσά από το Ταμείο Ανάκαμψης; Τι κόστος και τι έσοδα θα έχει η εκπαιδευτική του δραστηριότητα; Δεν υπάρχει καμία σχετική μελέτη από το ΓΛΚ.

Στο άρθρο 56 αναφέρονται περαιτέρω προσλήψεις και απολαβές στον ΟΒΙ δικηγόρου και γραμματέων, επίσης χωρίς κοστολόγηση από το ΓΛΚ. Προεκλογική είναι η αιτία;

Τέλος, στο άρθρο 59, με τις εξουσιοδοτήσεις του Υπουργού εκτός από τα τμήματα και τον αριθμό μελών της Διοικητικής Επιτροπής Σημάτων μπορεί επίσης να καθορίζονται τα κριτήρια επιλογής τους, οι όροι τήρησης του Μητρώου Σημάτων, και του τρόπου κατάθεσης νέων Σημάτων. Επομένως, αναλαμβάνει αρμοδιότητες που προηγουμένως ανήκαν στο ΔΣ του ΟΒΙ. Ποιος είναι ο λόγος;

Στο Κεφάλαιο Γ’, το πλέον σημαντικό είναι το ότι δεν καθορίζεται ποιος είναι υπεύθυνος για θέματα πυρηνικής ενέργειας. Γιατί, αλήθεια; Αποτελεί μία πηγή ενέργειας που θα μπορούσε να δώσει λύση στην ενεργειακή αυτάρκεια της χώρας μας, την οποία χάσαμε με την απολιγνιτοποίηση.

Όσον αφορά το άρθρο 60, διαγράφεται μεταξύ άλλων η ασφαλής διαχείριση ραδιενεργών αποβλήτων, καθώς, επίσης, η ενημέρωση του κοινού για τη διαχείριση αναλωσίμων καυσίμων και ραδιενεργών αποβλήτων. Ποιος ο λόγος; Δεν πρέπει να γνωρίζουν οι πολίτες; Οφείλουμε να σημειώσουμε πάντως πως υπάρχουν καύσιμα στο Δημόκριτο ή μπορεί να υπάρξουν - κατά λάθος, βέβαια - απόβλητα από νοσοκομεία και ραδιοεργαστήρια.

Στο άρθρο 68 διαγράφονται 4 παράγραφοι, οι 4, 5, 6 και 7, οι οποίες, ανέφεραν ότι το δικαίωμα έρευνας και εκμετάλλευσης ορυκτών που περιέχουν ραδιενεργά στοιχεία διέπεται από τις διατάξεις του Μεταλλευτικού Κώδικα. Γιατί διαγράφηκαν; Απαγορεύεται ή απλά εισάγεται μια δημιουργική ασάφεια για το εάν επιτρέπεται; Η Ελλάδα πάντως φέρεται να έχει ορυκτά που να μπορούν να λειτουργήσουν ως πυρηνικό καύσιμο. Ουράνιο, δηλαδή, σύμφωνα με τον καθηγητή κ. Τσουκαλά.

Στο άρθρο 74 για τη χρηματοδότηση του ΙΟΒΕ δεν έχουμε αντίρρηση, αφού παράγει πράγματι έργο. Το χρησιμοποιούμε άλλωστε και εμείς, πολλές φορές. Κάτι που, όμως, δεν ισχύει για το ΕΛΙΑΜΕΠ που απαράδεκτα εγκρίθηκε η χρηματοδότηση του από το 2020 και που δεν παράγει απολύτως τίποτα, ενώ αποτελεί κίνδυνο για την πατρίδα μας.

Στο άρθρο 77, όπου αναφέραμε την αντίθεση μας στο θέμα του αιγιαλού, το Βόρειο Αφάντου στη Ρόδο αποτελεί μία επένδυση που «λιμνάζει» εδώ και πολλά χρόνια, ενώ τεκμηριώνει την αναποτελεσματικότητα του ΤΑΙΠΕΔ και του Υπερταμείου των ξένων να διαχειριστεί τη δημόσια περιουσία μας και τις προβληματικές ιδιωτικοποιήσεις.

Στο άρθρο 80, με το οποίο, συνεχίζεται το «σήριαλ» του Ελληνικού προστίθεται ότι ο Υπουργός αποφασίζει για την παραχώρηση σε Δήμους εκτάσεων του Ελληνικού, σύμφωνα με την παράγραφο του άρθρου 61 του ν.4876/2021. Πρόσφατα, είχαμε και άλλη ρύθμιση, γεγονός που σημαίνει πως στη συγκεκριμένη περίπτωση επικρατεί χάος. Και ρωτώ, γιατί με αναδρομική ισχύ από τις 23/9/2022;

Κλείνοντας, με το άρθρο 84 αμβλύνονται οι προϋποθέσεις για τη συμμετοχή των Ερασιτεχνικών Αθλητικών Σωματείων στα πρωταθλήματα. Τι ακριβώς εξυπηρετεί; Πόσο μάλλον, όταν φαίνεται να παραβιάζει το γράμμα του νόμου και να δημιουργεί συνθήκες ανισότητας με όσους ικανοποιούν τις προϋποθέσεις;

Ευχαριστώ πολύ.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Πριν δώσω τον λόγο στον κ. Αρσένη, να διευκρινίσουμε κάτι κ. Σαρακιώτη. Στη συζήτηση επί των άρθρων είχατε πει ότι επιφυλάσσεστε. Σήμερα είπατε ότι καταψηφίζετε. Ισχύει το σημερινό;

**ΙΩΑΝΝΗΣ ΣΑΡΑΚΙΩΤΗΣ (Εισηγητής της Μειοψηφίας):** Ακριβώς, κ. Πρόεδρε.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Ευχαριστούμε. Τον λόγο έχει τώρα ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κ. Πρόεδρε. Έχουμε ένα ακόμα κλασικό νομοσχέδιο του Υπουργείου Ανάπτυξης και αυτή της Κυβέρνησης. Ένα «ποτ πουρί» άσχετων μεταξύ τους διατάξεων, που τις ενώνει μια κοινή συνισταμένη, η εξυπηρέτηση συμφερόντων και οι φωτογραφικές διατάξεις.

Έχουμε το ΙΟΒΕ, μετά το ΕΛΙΑΜΕΠ, βαφτίζεται ερευνητικό κέντρο που θα χρηματοδοτείται από το Ελληνικό Ίδρυμα Έρευνας και Καινοτομίας. Ίσοις όροις θα χρηματοδοτείται, όπως τα Πανεπιστημιακά Ιδρύματα ή τα ερευνητικά κέντρα και πρόκειται για μια απαράδεκτη ρύθμιση. Μένει να δούμε πώς μέσω αυτών των 2 φορέων θα περνάει η χρηματοδότηση τελικά σε πολυεθνικές, εταιρείες συμβούλων και μελετών για την εκπόνηση επενδυτικών σχεδίων.

Για το άρθρο 75, έχουμε ακούσει επανειλημμένα το πόσο στυγνά ταξικό και τοξικό είναι. Είναι το άρθρο που δεν απαιτεί ειδική άδεια για τους χειριστές των μηχανημάτων ανύψωσης μέχρι 2,5 τόνους. Πρόκειται για ένα πάγιο αίτημα του ΣΕΒ, το οποίο ικανοποιεί η Κυβέρνηση. Όπως μας λέει η Ομοσπονδία Χειριστών Μηχανημάτων, προέκυψε μετά από πιέσεις εργοδοτών των logistics στις αποθήκες σούπερ μάρκετ. Και το φέρνει η Κυβέρνηση σε μια χρονιά που έχουμε ήδη 55 νεκρούς από εργατικά ατυχήματα μέσα σε αυτή τη χρονιά. Σε έναν τομέα ο οποίος έχει διαθέσιμους εξειδικευμένους, με όλα τα απαραίτητα πτυχία, εργαζόμενους, οι οποίοι αυτή τη στιγμή είναι άνεργοι. Εσείς απλά στοχεύετε στη συμπίεση του εργασιακού και εργατικού κόστους, ανεξαρτήτως ανθρώπινου κόστους σε ζωές και ατυχήματα.

Βέβαια ο «κορμός» αυτού του νομοσχεδίου είναι για τα Επιχειρηματικά Πάρκα, όμως έχουμε την ΕΤΒΑ της Τράπεζας Πειραιώς που θα πάρει νέα «δωράκια», τις αλλαγές όρων για τη λειτουργία και τις υποχρεώσεις των χρηστών των Επιχειρηματικών Πάρκων - που δεν είναι μόνο κάποιες μεγάλες βιομηχανίες, είναι και μικρές και βιοτεχνίες και μικρές επιχειρήσεις - που πλέον θα δουν τους όρους τους να αλλάζουν κατά το δοκούν από την ΕΤΒΑ και την Τράπεζα Πειραιώς. Αυτή την τράπεζα, που είναι γνωστά πλέον τα σκάνδαλά της το ένα μετά το άλλο, με τις χαριστικές εξαγορές και παραχωρήσεις των μετοχών από το δημόσιο με δεκαπλάσιο κόστος για το δημόσιο από την πραγματική αξία.

Βλέπουμε πλέον ότι οι ιδιοκτήτες των Επιχειρηματικών Πάρκων θα μπορούν να κάνουν και αναγκαστικές απαλλοτριώσεις, εφόσον δεν έχουν στην κυριότητά τους το 20% τις απαιτούμενης έκτασης. Ενώ τα Επιχειρηματικά Πάρκα θα χωροθετούνται εντός σχεδίου, εκτός σχεδίου αλλά και σε περιοχές NATURA, σαν να μην υπάρχει ούτε κοινή λογική, ούτε χωροταξική πολεοδομία σε αυτή τη χώρα, αλλά ούτε και ευρωπαϊκές νομοθεσίες.

Βλέπουμε ότι για την έγκριση των Επιχειρηματικών Πάρκων, στην ουσία πλέον φεύγουν από τη συζήτηση οι τοπικές κοινωνίες για τα Επιχειρηματικά Πάρκα. Μειώνετε ο χρόνος και αν δεν προλάβουν να τοποθετηθούν στη διαβούλευση δεν πειράζει, και όπως διαβάζουμε στο άρθρο η μη γνωμοδότηση «δεν κωλύει την πρόοδο της διοικητικής διαδικασίας για την έκδοση της απόφασης έγκρισης».

Να αναφέρω, βέβαια, όσον αφορά τη χωροθέτηση εντός σχεδίου πόλης κτλ., αυτό «πατάει» σε νόμο της Κυβέρνησης Τσίπρα, τον ν. 4447/2016. Βλέπουμε λοιπόν εδώ ότι, χωρικός σχεδιασμός, βιώσιμη ανάπτυξη και άλλες διατάξεις που αφορά ο νόμος, όσον αφορά τους ενδο-μνημονιακούς κύκλους, το περιβάλλον δεν αποτελεί κανένα πρόβλημα. Οποτεδήποτε και αν θεωρηθεί ως εμπόδιο από έναν επιχειρηματία. Τόσο κακό για το περιβάλλον. Τα κέρδη έρχονται πάντα πρώτα απέναντι στους εργαζόμενους, απέναντι στο περιβάλλον, απέναντι στο Σύνταγμα, απέναντι στην ευρωπαϊκή νομοθεσία, απέναντι στην νομοθεσία της ίδιας της Κυβέρνησή σας. Όλα είναι ad hoc και a la carte, όλα αλλάζουν αρκεί να το ζητήσει ένας επιχειρηματίας.

Σχετικά με τη χρήση του αιγιαλού. Το συγκεκριμένο άρθρο είναι αδιανόητο. Εκεί που υπήρχε η παραχώρηση για 50 χρόνια - σκανδαλωδώς και αυτό - εσείς το κάνετε επ’ αορίστου. Η παραχώρηση αιγιαλού σε αυτούς τους επιχειρηματίες θα είναι για πάντα. Αυτό προφανώς αντίκειται στο Σύνταγμα. Αλλά τι σημασία έχει; Εδώ πέρα ακόμα και τις αποφάσεις του Συμβουλίου της Επικρατείας, αυτές τις λίγες που δεν σας βολεύουν και που το Σύνταγμα σας υποχρεώνει να τις σέβεστε, και αυτές τις καταστρατηγείτε και αδιαφορείτε. Όπως η πρόσφατη κίνησή σας να επαναφέρετε τον νόμο του ΣΥΡΙΖΑ που είχε «πέσει» στο Συμβούλιο της Επικρατείας για την παραχώρηση της ΕΥΔΑΠ και της ΕΥΑΘ στο Υπερταμείο. Συνταγματικές εκτροπές κατά συρροή αρκεί να επωφελούνται τα κέρδη των πέντε επιχειρηματιών.

Εξωτερικές υποδομές. Εντυπωσιακό και αυτό. Δηλαδή, οδοποιία, διαμόρφωση εδάφους, κ.λπ., μιλάμε και για περιοχές που μπορεί να είναι NATURA, δίπλα σε κατοικημένες περιοχές, μέσα σε κατοικημένες περιοχές. Είναι εντυπωσιακό ότι Επιχειρηματικό Πάρκο μπορεί να «μπει» σε κατοικημένη περιοχή αλλά αυτό γράφει ο νομός που υποστηρίζετε. Το έχετε διαβάσει; Εντός σχεδίου εγκατάσταση των Επιχειρηματικών Πάρκων; Δεν εξειδικεύεται καθόλου αυτό εφόσον το «εντός σχεδίου» σημαίνει, κ. Υπουργέ, εντός σχεδίου πόλης.

**ΣΠΥΡΙΔΩΝ-ΆΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι ντροπή να μην καταλαβαίνετε την διάκριση της κατοικημένης περιοχής από το «εντός σχεδίου». Είναι ντροπή.

**ΚΡΙΤΩΝΑΣ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Επειδή είμαι πολεοδόμος και εσείς δεν είστε, κ. Υπουργέ, μπορώ να σας πω ότι «εντός σχεδίου» σημαίνει πάρα πολύ απλά, πως μιλάμε για εντός σχεδίου πόλης, εντός κατοικημένης περιοχής χωρίς να έχει ακόμα πολεοδομικό σχέδιο. Αλλά αυτό μπορεί να έχει πολεοδομικό σχέδιο και μπορεί να μην έχει, είναι όμως εντός σχεδίου και σημαίνει ότι είναι στον αστικό ιστό όπως αυτός έχει περιγραφεί από το νομοθέτη.

Βέβαια, τα διάφορα αυτά έργα δρόμοι, κλπ., σε ιδιωτικές περιουσίες πλέον -γιατί τα ιδιωτικά τα πάρκα είναι πλέον ιδιωτικές περιοχές - θα χρηματοδοτούνται από το Δημόσιο. Κύριε Υπουργέ, δεν ξέρω αν γνωρίζετε την Carta del Lavoro του Μουσολίνι το 1927 – μπορεί να την γνωρίζετε και πολύ καλά. Αυτό περιγράφει. Και σε περίπτωση που δεν το γνωρίζετε να σας θυμίσω ότι, «το κράτος θα αναλάβει το κόστος των υποδομών προς όφελος του επιχειρηματικού συμφέροντος». Εδώ μας λέτε ξανά και ξανά ότι το Δημόσιο θα πληρώνει αυτά τα έργα υποδομής για τα ιδιωτικά πλέον Επιχειρηματικά Πάρκα. Είναι η παράγραφος 2, τα έργα που αφορούν στις εξωτερικές υποδομές και η αρμοδιότητα κατασκευής τους ανήκει στους δημόσιους φορείς, σε Οργανισμούς Τοπικής Αυτοδιοίκησης εντάσσονται κατά προτεραιότητα στα προγράμματα των αντίστοιχων φορέων.

Έρχεστε βεβαίως στην παράγραφο 4 να μας πείτε ότι μπορούν να τα αναλάβουν και ιδιώτες η ΕΑΔΕΠ, άλλα πότε; Εφόσον η έλλειψη πόρων για υλοποίησή τους από τους αρμόδιους φορείς και οργανισμούς καθυστερεί την εκτέλεση και ανάπτυξη του Επιχειρηματικού Πάρκου. Δηλαδή, το Δημόσιο, σε ιδιωτική πλέον γη, θα αναλαμβάνει αυτά τα κόστη. Αυτά νομοθετείται εδώ.

Άρθρο 19, Επιχειρηματικό Πάρκο Μεμονωμένης Μεγάλης Μονάδας. Επίσης, πολύ εντυπωσιακό. Έχουμε πλέον το ότι ένας επιχειρηματίας μπορεί να κάνει Επιχειρηματικό Πάρκο για τον εαυτό του, όπως κάνει κάποιος ένα mall και βάζει πολλά μαγαζιά μέσα, για τον εαυτό του. Γιατί αυτό είναι εντελώς φωτογραφικό; Μα, γιατί προφανώς αφορά την επιχείρηση Προκοπίου στο Σκαραμαγκά και το ναυπηγείο, στον οποίο δώσατε την άδεια να κάνει τα πάντα, και κυρίως, την αποθήκευση υγροποιημένου φυσικού αερίου. Διάβασα και την προηγούμενη φορά και δεν θα το επαναλάβω, θα τα ξαναπούμε στην Ολομέλεια, πώς σε 3 σημεία, ακριβώς, φωτογραφίζετε την περίπτωση του LNG του κ. Προκοπίου, με τις εξαιρέσεις και τις προϋποθέσεις όπου επιτρέπεται να γίνει ένα τέτοιο Επιχειρηματικό Πάρκο όταν χρειάζεται να είναι σε διασυνδεδεμένες υποδομές -που εκεί έχει γιατί είναι λιμάνι και υπάρχει από την πίσω πλευρά ο αυτοκινητόδρομος- όταν υπάρχει ανάγκη μεταφοράς μιλάει για το κομμάτι για τις πρώτες ύλες και άλλες μεταφορικές υποδομές, ακριβώς για ό,τι συνιστά το πρότζεκτ για το LNG στο Σκαραμαγκά.

Επιχειρηματικό Πάρκο Εξυγίανσης, άρθρο 20. Εδώ προφανώς μιλάτε για τα Οινόφυτα, μπορεί να είναι κι άλλο, αλλά τα Οινόφυτα είναι σίγουρα, όπου προβλέπεται κατασκευή χώρου υγειονομικής ταφής αποβλήτων και επικίνδυνων αποβλήτων σε μια ήδη περιβαλλοντικά επιβαρυμένη περιοχή δίπλα στο Σχηματάρι.

Στα κίνητρα για την εγκατάσταση εντός Επιχειρηματικού Πάρκου και πάλι εδώ έχουμε ότι η βάση της κατηγορίας A2, που είναι σημαντικές περιβαλλοντικές επιπτώσεις, κάτι που απαγόρευε ο νόμος από 1985 και μετά, μέχρι που το αλλάξετε εσείς και απαγορευόταν, γιατί η πολιτεία είχε επιλέξει τις δραστηριότητες αυτές να βγαίνουν εκτός Αττικής και εκτός άλλων περιοχών για να υπάρξει αποκέντρωση και εσείς τις φέρνετε στο κέντρο της Αττικής.

Και για να δούμε τι προβλέπεται μέσα σε αυτές. Τι έκπληξη; Το LNG βρίσκεται πάλι εδώ, εντός Αττικής. Πάλι μας θυμίζει το Επιχειρηματικό Πάρκο Μεγάλης Μονάδας που θα γίνει ο Σκαραμαγκάς.

Τέλος, οφείλουμε να στηλιτεύσουμε την αποστροφή του Υπουργού, ο οποίος, ούτε λίγο ούτε πολύ, χαρακτήρισε τους χειριστές ανυψωτικών μηχανημάτων ως «καρτέλ» στη 2η συνεδρίαση της Επιτροπής. Ο Υπουργός, που δεν βλέπει καρτέλ στο ηλεκτρικό ρεύμα των γνωστών ολιγαρχών, δεν βλέπει καρτέλ στα καύσιμα των γνωστών διυλιστηριάδων, δεν βλέπει καρτέλ στα σούπερ μάρκετ, αλλά βλέπει μόνο ως καρτέλ κάτι -όπως έκανε και η κάρτα del Lavoro του Μουσολίνι, το 1927- εκεί που διασφαλίζονται τα εργασιακά δικαιώματα. Μόνο εκεί βλέπετε «καρτέλ», όλα τα άλλα με φυσικές διαδικασίες λεηλάτησης της ιδιωτικής οικονομίας, της κοινωνίας από την ιδιωτική οικονομία -και όχι την ίδια την ιδιωτική οικονομία, γιατί ιδιωτική οικονομία είναι όλες αυτές οι 800.000 επιχειρήσεις, που αφήνετε εκτός Ταμείου Ανάκαμψης και εκτός ΕΣΠΑ- από τους πέντε επιχειρηματίες, τους γνωστούς σας επιχειρηματίες.

Για όλα τα παραπάνω, προφανώς και καταψηφίζουμε το νομοσχέδιο.

Σας ευχαριστώ πολύ.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Ευχαριστούμε τον κ. Αρσένη.

Τον λόγο έχει ο κ. Καλογιάννης.

**ΣΤΑΥΡΟΣ ΚΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, κύριε Υπουργέ, συζητάμε ένα σχέδιο νόμου όπου σκοπό έχει την ενίσχυση της εθνικής οικονομίας, της περιφερειακής ανάπτυξης, μέσω της προσέλκυσης επενδύσεων για την ανάπτυξη Επιχειρηματικών Πάρκων.

Επιπλέον, με την ανάπτυξη οργανωμένων Επιχειρηματικών Πάρκων επιτυγχάνεται η προστασία του περιβάλλοντος, η ψηφιακή μετάβαση βιομηχανίας και επιχειρήσεων, η ενίσχυση της επιχειρηματικότητας, της απασχόλησης, η βελτίωση της ποιότητας ζωής των κατοίκων γύρω από τις συγκεκριμένες περιοχές.

Παράλληλα, θεσπίζεται ένα ενιαίο πλαίσιο ρύθμισης των Επιχειρηματικών Πάρκων, που περιέχει κανόνες και διαδικασίες για την ίδρυση, ανάπτυξη και λειτουργία τους, καθώς και κίνητρα εγκατάστασης επιχειρήσεων εντός αυτών.

Ενοποιούνται δε, οι κανόνες δικαίου που διέπουν τους οργανωμένους υποδοχείς επιχειρηματικών δραστηριοτήτων.

Θα παρακαλούσα πολύ στο σημείο αυτό, κ. Υπουργέ, να δείτε το υπόμνημα που έχει καταθέσει ο Σύνδεσμος Επιχειρήσεων της ΒΙΠΕ Ιωαννίνων. Ένας σύνδεσμος πολύ ενεργός, ππου περιλαμβάνει περίπου 150 μέλη, 150 μικρές και μεγάλες επιχειρήσεις, και έχουν καταθέσει δύο συγκεκριμένες προτάσεις επί των άρθρων 23 και 27 κυρίως σε ό,τι αφορά τον Κανονισμό Λειτουργίας και την υποκατάσταση της Εταιρείας Ανάπτυξης. Ειδικότερα στον κανονισμό λειτουργίας υπάρχει μια αναφορά στο ότι θα μπορεί να γίνεται τροποποίηση του κανονισμού εφόσον η εταιρεία που διαχειρίζεται το Πάρκο έχει το 70% της έκτασης. Παρακαλώ πολύ να το δείτε.

Στους τύπους των Επιχειρηματικών Πάρκων περιλαμβάνεται και η τεχνόπολη, δηλαδή, το Επιχειρηματικό Πάρκο που οργανώνεται και λειτουργεί ως χώρος υποδοχής επιχειρηματικών δραστηριοτήτων νέας και υψηλής τεχνολογίας, ερευνητικών, εκπαιδευτικών δραστηριοτήτων και επιχειρήσεων παροχής υπηρεσιών. Μπορεί δε το Επιχειρησιακό Πάρκο να χαρακτηρίζεται και οικολογικό και είναι μια πολύ σημαντική παρέμβαση εφόσον βεβαίως αυτό οργανώνεται με τρόπο ώστε να επιτυγχάνονται μετρήσιμοι περιβαλλοντικοί στόχοι σε ό,τι αφορά στη χρήση ΑΠΕ, στη χρήση των υδάτων κ.λπ..

Ποιος μπορεί να αναπτύξει ένα Επιχειρηματικό Πάρκο; Σύμφωνα με το σχέδιο νόμου η πρωτοβουλία ανήκει σε μια εταιρεία, την Εταιρεία Ανάπτυξης Διαχείρισης Επιχειρηματικού Πάρκου, στο μετοχικό κεφάλαιο της οποίας μετέχουν φυσικά ή νομικά πρόσωπα του ιδιωτικού τομέα, ΟΤΑ Α’ και Β’ βαθμού, δημοτικές περιφερειακές επιχειρήσεις, ακόμη και το δημόσιο, Ανεξάρτητες Αρχές, Νομικά Πρόσωπα Δημοσίου και Ιδιωτικού Δικαίου της Γενικής Κυβέρνησης.

Σύμφωνα με το άρθρο 8 του σχεδίου νόμου η εταιρεία ανάπτυξης του πάρκου πρέπει να έχει πλήρη κυριότητα του συνόλου της απαιτούμενης έκτασης όπου θα ιδρυθεί το πάρκο. Πολύ σημαντική η ρύθμιση ότι οι ιδιοκτήτες γης, εντός αυτής της έκτασης, δύνανται να συμμετέχουν στο μετοχικό κεφάλαιο της εταιρείας εισφέροντας ως συμμετοχή την ιδιοκτησία της γης τους και λαμβάνοντας τον αριθμό μετοχών που αντιστοιχεί στην αξία της ιδιοκτησίας.

Είναι δε -το τονίζω- πολύ σημαντικά τα κίνητρα τα οποία δίνονται, κ. Υπουργέ για την ίδρυση Επιχειρηματικού Πάρκου και για την αδειοδότηση. Αναφέρομαι στα άρθρα 28 έως 31. Πού χωροθετείται ένα πάρκο; Σύμφωνα με το σχέδιο νόμου αυτά χωροθετούνται, εντός ή εκτός σχεδίου περιοχές, υπό τις εξής προϋποθέσεις. Πρώτον, σύμφωνα με τις κατευθύνσεις του Περιφερειακού Γενικού ή Ειδικού Χωροταξικού Πλαισίου -ενδεχομένως εδώ μία μικρή νομοτεχνική παρατήρηση, κ. Υπουργέ, ίσως, η αναφορά στο ν.4447/2016 θα πρέπει να προστεθεί όπως ισχύει διότι υπάρχουν δύο ρυθμίσεις στη συνέχεια οι οποίες έχουν τροποποιήσει το συγκεκριμένο νόμο- ή χωροθέτηση του πάρκου σύμφωνα με κατευθύνσεις ρυθμιστικού Σχεδίου Γενικού Πολεοδομικού Σχεδίου ή Σχεδίου Οικιστικής Οργάνωσης Ανοικτής Πόλης, τα παλιά ΣΧΟΟΑΠ. Εάν δεν υπάρχει ειδική χωρικά, καθορισμένη υπόδειξη τότε ακολουθείται η διαδικασία περί χωροθετήσεως που προβλέπεται στο ν.4447/2016 όπως ισχύει.

Επίσης, προβλέπεται, ορθώς, ότι κατά τη θεσμοθέτηση Τοπικού Πολεοδομικού Σχεδίου πρέπει να λαμβάνεται μέριμνα ώστε να διασφαλίζονται μελλοντικές αναγκαίες επεκτάσεις του υποδοχέα. Πώς πολεοδομείται ένα Επιχειρησιακό Πάρκο; Μετά τη δημοσίευση στην Εφημερίδα της Κυβερνήσεως της απόφασης έγκρισης ανάπτυξης, το Επιχειρηματικό Πάρκο πολεοδομείται με κατάρτιση ρυμοτομικού σχεδίου. Τα στοιχεία δίνονται αναλυτικά. Χρειάζεται σχέδιο τυπικής κατάτμησης των επιχειρηματικών οικοπέδων, όροι δόμησης, χρήσεις γης κ.λπ.. Ουσιαστικά παραπέμπονται οι σχετικές ρυθμίσεις στο Νέο Οικοδομικό Κανονισμό, πλην των όρων δόμησης οι οποίοι καθορίζονται ξεκάθαρα στο νομοσχέδιο, ποσοστό κάλυψης μέχρι 70 % και συντελεστή δόμησης από 1,4 έως 2. Και το ρυμοτομικό σχέδιο υποβάλλεται προς έγκριση εντός ενός έτους από την έκδοση απόφασης έγκρισης και εγκρίνεται με απόφαση του συντονιστή Αποκεντρωμένης Διοίκησης. Θεωρώ πως είναι σωστή και αυτή η ρύθμιση.

Όλα λοιπόν τα προαναφερόμενα τα οποία περιλαμβάνονται στο νομοσχέδιο είναι εξαιρετικά θετικά, κυρίες και κύριοι συνάδελφοι, και εννοείται πως με βρίσκουν απολύτως σύμφωνο.

Επιτρέψτε μου να αναφερθώ στην περίπτωση του Λεκανοπεδίου Ιωαννίνων όπου από το 2009 προβλέπεται η δημιουργία Τεχνόπολης που αποτέλεσε μία από τις μεγάλες καινοτομίες του ρυθμιστικού σχεδίου Ιωαννίνων και βάσει των κατευθύνσεων του ρυθμιστικού που προβλέπονται και στο σημερινό σχέδιο νόμου έχουν περιληφθεί στο εγκεκριμένο ΣΧΟΟΑΠ του πρώην Δήμου Μπιζανίου νυν Δήμου Ιωαννιτών. Η Τεχνόπολη προβλέπεται από τις κατευθύνσεις του ρυθμιστικού σχεδίου και περιλαμβάνεται σε εγκεκριμένο ΣΧΟΟΑΠ. Μέσα εκεί προβλέπονται εγκαταστάσεις επιχειρήσεων καινοτομίας, υψηλής τεχνολογίας, θερμοκοιτίδες επιχειρήσεων, εγκαταστάσεις εκπαίδευσης και έρευνας, υπηρεσίες εξυπηρέτησης κ.λπ..

Η ίδρυση Τεχνόπολης στα Ιωάννινα προβλέπεται επίσης στο Περιφερειακό Χωροταξικό Σχέδιο Ηπείρου, ΦΕΚ 286ΑΑΠ/2018, στην ίδια ακριβώς θέση με το Ρυθμιστικό Σχέδιο Ιωαννίνων. Οι χρήσεις γης πλέον περιλαμβάνονται στο ΠΔ59/2008, συνεπώς δεν χρειάζεται κανείς να μείνει περισσότερο σε αυτό.

Όπως κατ’ επανάληψη έχω επισημάνει γραπτώς προς τις αρχές και τους φορείς του τόπου μας, τον Περιφερειάρχη Ηπείρου, τον Δήμαρχο, τον Πρύτανη, τα Επιμελητήρια κλπ., τα συνημμένα έγγραφα θα τα καταθέσω στα πρακτικά, εκεί πρέπει να χωροθετηθεί η Τεχνόπολη, όπου προβλέπεται από τον υπερκείμενο σχεδιασμό να οριοθετηθεί, να πολεοδομηθεί και να οργανωθεί σύμφωνα με την κείμενη νομοθεσία. Έχω δε αναφέρει, έχω προτείνει ουσιαστικά, σε ομιλία μου στην Ολομέλεια στις 30 Ιουλίου 2021, ότι η Τεχνόπολη μπορεί να ενταχθεί στον Άξονα 4.6 του Ταμείου Ανάκαμψης και να χρηματοδοτηθεί ως επένδυση. Η πρότασή μου, λοιπόν, είναι απολύτως ξεκάθαρη και κυρίως απολύτως συμβατή με το νομοσχέδιο, το οποίο συζητάμε.

Τι βλέπουμε αντί αυτών σήμερα στα Ιωάννινα; Βλέπουμε μία προσπάθεια της Περιφέρειας Ηπείρου να δημιουργηθεί ένα κτίριο ή ενδεχομένως συγκρότημα κτιρίων με φορέα την Περιφέρεια, το οποίο θα ενοικιάζεται σε επιχειρήσεις τεχνολογίας, οι οποίες ενδεχομένως ενδιαφέρονται να εγκατασταθούν. Πρόσφατα, μάλιστα υπήρξαν υπουργικές ανακοινώσεις περί προώθησης του εγχειρήματος με προϋπολογισμό 50 εκατομμύρια ευρώ στο Ταμείο Ανάκαμψης. Υπενθυμίζω, ότι το σχετικό κτίριο ή συγκρότημα κτιρίων είχε αρχικό προϋπολογισμό 2 εκατομμύρια ευρώ, ανέβηκε στα 20 εκατομμύρια, ξεπέρασε τα 40 και αισίως έφθασε στα 50 εκατομμύρια ευρώ. Υπάρχει μια σειρά σοβαρών ερωτημάτων και θα παρακαλούσα πολύ τον κ. Υπουργό Ανάπτυξης να μας δώσει ορισμένες απαντήσεις επί αυτών.

Το προωθούμενο «πάρκο» από ποιον υπερκείμενο σχεδιασμό προβλέπεται, έτσι όπως ορίζει το σχέδιο νόμου που συζητάμε; Ποια εταιρεία ανάπτυξης ανέλαβε την ίδρυση και οργάνωση αυτού του Πάρκου; Ποια δίκτυα υποδομής υπάρχουν στην περιοχή; Ποια πρόβλεψη για Data Centers γίνονται στην περιοχή, αν γίνονται; Είναι δυνατόν το Ταμείο Ανάκαμψης να χρηματοδοτεί κατασκευή κτιρίου, το οποίο στη συνέχεια θα μισθώνεται σε ιδιωτικές εταιρείες; Και αν δεν βρίσκονται ενοικιαστές, πώς τεκμηριώνεται η βιωσιμότητα αυτής της επένδυσης και εν πάση περιπτώσει αυτός είναι ο ρόλος του Ταμείου Ανάκαμψης; Οι ενδιαφερόμενες εταιρείες σε τι ακριβώς θα επενδύσουν, σε ενοίκια γραφείων;

Εν τέλει, αγαπητέ κύριε Υπουργέ, αν μια περιφέρεια θέλει για διάφορους λόγους να ανεγείρει ένα κτίριο της τάξεως των 50 εκατομμυρίων ευρώ, το οποίο θα αποτελέσει τοπόσημο για την περιοχή, ανεξάρτητα σε ποια πόλη θα γίνει, γενικά μιλώντας, δεν θα έπρεπε, καταρχάς επισημαίνω ότι αυτή η πολιτική παραπέμπει σε περασμένες δεκαετίες, δεν θα έπρεπε, όμως το Υπουργείο να ζητήσει να προχωρήσουμε σ’ αυτά τα κτίρια με έναν αρχιτεκτονικό διαγωνισμό; Είναι δυνατόν να προχωρήσουμε με μικροαναθέσεις κτιρίων, κ. Υπουργέ;

Κυρίες και κύριοι συνάδελφοι, η δημιουργία Τεχνόπολης στο λεκανοπέδιο Ιωαννίνων μπορεί να προχωρήσει μόνο με μόχλευση ιδιωτικών κεφαλαίων, με εταιρείες οι οποίες ενδιαφέρονται πραγματικά να επενδύσουν σε κεφάλαια, σε προσωπικό και να δώσει τη σύγχρονη ανάπτυξη που έχει ανάγκη ο τόπος. Πρέπει, λοιπόν, το εγχείρημα να τεθεί εξαρχής σε σωστές βάσεις, σύμφωνα με τη νομοθεσία, την οποία εισάγει σήμερα το καθ’ ύλην αρμόδιο Υπουργείο Ανάπτυξης σε συνεργασία με τους τοπικούς φορείς, πρωτίστως το Πανεπιστήμιο, την Αυτοδιοίκηση, τα Επιμελητήρια κ.λπ. και επιχειρήσεις που εκδηλώνουν πραγματικό ενδιαφέρον, όπως ακριβώς ορίζουν οι διατάξεις του υπό συζήτηση νομοσχεδίου.

Σας ευχαριστώ θερμά.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Τον λόγο έχει ο κ. Υπουργός.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ(Υπουργός Ανάπτυξης και Επενδύσεων):** Κύριε Πρόεδρε,δεν νομίζω ότι θα πάρω πολύ χρόνο άλλωστε έχουμε εξαντλήσει τη συζήτηση και αύριο θα έχουμε και τη συζήτηση στην Ολομέλεια. Θα ήθελα να πω ότι η νομοτεχνική βελτίωση θα γίνει δεκτή. Κύριε συνάδελφε, που την προτείνατε, είναι σωστή. Σημείωσα αυτά που είπατε για την Τεχνόπολη, θα δω τι μπορούμε να διορθώσουμε, ενδεχομένως μέχρι αύριο. Θεωρώ εποικοδομητικές τις προτάσεις που καταθέσατε προηγουμένως και στο πνεύμα του νομοσχεδίου.

Θα ήθελα ένα μικρό σχόλιο, δεν είναι εδώ ο κ. Αρσένης, είπε διάφορα αλλά θα αναφερθώ μόνο σε δυο. Πρώτον, επανέλαβε ένα συνωμοσιολογικό σενάριο σε σχέση με τον Γιώργο Προκοπίου και τα Ναυπηγεία Σκαραμαγκά. Δεν έχει καμία σχέση με το παρόν νομοσχέδιο, είναι τελείως άστοχο, είναι άλλο ένα πράγμα που βγάζει από το μυαλό του, όπως συνήθως συμβαίνει. Όμως για τα Πρακτικά, επειδή δεν είναι ωραίο να ακούγονται πράγματα για ανθρώπους που είναι απόντες, να σας πω ότι η Ελλάδα πρέπει να είναι πάρα πολύ υπερήφανη που έχει επιχειρηματίες του βεληνεκούς του Γιώργου Προκοπίου. Μακάρι να είχαμε στην Ελλάδα περισσότερους ανθρώπους σαν τον Γιώργο Προκοπίου. Εάν είχαμε περισσότερους θα είχαμε και πιο πλούσια χώρα γιατί ο κ. Προκοπίου, ο κ. Αγγελικούσης, ο κ. Μαρτίνος, ο κ. Βενιάμης, η κυρία Φράγκου, ο κ. Τσάκος, να μην τους αναφέρω έναν - έναν, όλοι αυτοί οι μεγάλοι εφοπλιστές που συγκροτούν στο σύνολό τους τη μεγάλη ελληνική μας ναυτιλία μόνο καλό κάνουν στην Ελλάδα. Φέρνουν χρήματα από το παγκόσμιο οικονομικό σύστημα, τα οποία τελικά σε ένα μεγάλο βαθμό καταλήγουν στην ελληνική οικονομία είτε μέσω της κινήσεως των χρημάτων τους από τα ελληνικά τραπεζικά ιδρύματα είτε μέσω της ιδρύσεως ναυτιλιακών γραφείων στην Ελλάδα με την πρόσληψη πάρα πολύ κόσμου με υψηλούς μισθούς είτε με τις επενδύσεις που κάνουν στην Ελλάδα σε διάφορους τομείς από τα μεγάλα τους κέρδη στο εξωτερικό. Επενδύσεις όπως είναι το real estate ή άλλες δραστηριότητες. Τώρα, ο κ. Προκοπίου ανέλαβε το ρίσκο να φτιάξει το μεγάλο Ναυπηγείο στο Σκαραμαγκά και όταν κάποιος επιχειρηματίας τέτοιου βεληνεκούς επαναλαμβάνω, αναλαμβάνει το ρίσκο να κάνει κάτι καλό για τον τόπο μας δεν είναι ωραίο να τον πετροβολάμε, κυρίως από σύμπλεγμα και φθόνο διότι αυτός κατάφερε στη ζωή του να βγάλει πάρα πολλά λεφτά, τα οποία εμείς δεν καταφέραμε να βγάλουμε. Θέλω, λοιπόν, να είναι σαφές, πως δεν έχει καμία σχέση νομοσχέδιο μας με τα Ναυπηγεία Σκαραμαγκά και τον Γιώργο Προκοπίου, όμως δεν είναι και ωραίο να απαξιώνουμε και να πετροβολούμε αυτούς τους ανθρώπους. Ξέρω ότι στην ελληνική κοινωνία υπάρχει πολύ μεγάλος φθόνος και γενικά δεν είναι ωραίο να μιλάς υπέρ των πλοιοκτητών και των εφοπλιστών γιατί θεωρείται ως κάποιου είδους, ας πούμε, αντιδημοφιλές πράγμα. Εγώ όμως έχω μπει στην πολιτική υπερασπίζοντας την αλήθεια. Οι Έλληνες πλοιοκτήτες και η εφοπλιστική οικογένεια της χώρας είναι μεγάλο προστιθέμενο κεφάλαιο, μεγάλη προστιθέμενη αξία για την Ελλάδα. Δίνει στην Ελλάδα πολλούς «πόντους». Θέλουμε περισσότερους τέτοιους ανθρώπους και όχι λιγότερους. Εκτιμούμε και αναγνωρίζουμε την προσφορά τους στον τόπο.

Δεύτερον, το λέω διότι το είπε ο κ. Αρσένης, αλλά μπορεί διάφοροι που το άκουσαν να «τσιμπάνε», λέει «να πληρώνει το κράτος για τις υποδομές ενός ιδιώτη;» και «δίνει λεφτά το κράτος για μία ιδιωτική επένδυση;». Εδώ πρόκειται περί παντελούς άγνοιας του πώς δουλεύουν όλοι οι αναπτυξιακοί νόμοι και πώς γίνονται όλες οι μεγάλες στρατηγικές επενδύσεις. Όλα τα κράτη δίνουν κίνητρα για να προσελκύσουν επενδύσεις στις χώρες τους, δεν υπάρχει κανένα κράτος σήμερα στον διεθνή ανταγωνισμό, ο οποίος υπάρχει που δεν παρέχει κίνητρα. Τα κίνητρα μπορεί να έχουν διάφορες μορφές, όπως να είναι φορολογικές απαλλαγές, να είναι επιδοτήσεις, να είναι χρηματοδότηση, να είναι χαμηλότοκα δάνεια, να είναι παραχώρηση γης, να είναι δημιουργία ΣΔΙΤ, δεν έχει σημασία. Η κάθε χώρα έχει ένα «καλάθι» κινήτρων και εμείς έχουμε και οι ανταγωνίστριες σε εμάς χώρες έχουν, όπου προσελκύουν ιδιωτικές επενδύσεις διότι έτσι δουλεύει, να πω πάλι μια από αυτές τις λέξεις που είναι προκλητικές όταν τις αναφέρω στη Βουλή, έτσι δουλεύει ο καπιταλισμός.

Και είτε μας αρέσει στην Ελλάδα, που έχουμε αυτή την ιδεολογική ηγεμονία της αριστεράς είτε όχι -και προφανώς σε πάρα πολλούς δεν αρέσει- ζούμε όμως σε καπιταλιστικό κόσμο και με καπιταλιστικούς κανόνες ανταγωνιζόμαστε και τις υπόλοιπες χώρες. Άρα, είναι απολύτως προφανές, ότι εφόσον θεωρούμε ότι το να φτιαχτούν στην Ελλάδα Επιχειρηματικά Πάρκα, είναι προς το συμφέρον της εθνικής οικονομίας, θα δημιουργήσει θέσεις εργασίας, θα δώσει ανταγωνιστικά πλεονεκτήματα πώς θα γίνουν σωστά σε εγκατεστημένες επιχειρήσεις για να αυξήσουν τις εξαγωγές τους, τους τζίρους τους και την κερδοφορία τους, θα προωθήσουν την καινοτομία και τον σεβασμό στο περιβάλλον. Εάν αυτά τα πιστεύουμε, είναι απολύτως προφανές ότι, κίνητρα για να δημιουργήσουν ιδιώτες τέτοιου είδους πάρκα, πρέπει να υπάρχουν, όπως για κάθε άλλη επένδυση και τα κίνητρα, επαναλαμβάνω, που θεσπίζουμε. Δεν έχει εδώ κάτι το συνωμοσιολογικό ή κάτι το περίεργο. Έτσι δουλεύει ο κόσμος στον οποίο ζούμε.

Πράγματι, υπάρχει και ο άλλος δρόμος, ο δρόμος του κεντρικού σχεδιασμού της οικονομίας, δηλαδή, των κομμουνιστικών κρατών. Θέλω να πω ότι αυτός ο δρόμος δεν ήταν εξαιρετικά επιτυχημένος, γι’ αυτό και στη μεγάλη μάχη του κόσμου αυτή η πλευρά ηττήθηκεκαι διαλύθηκε η Σοβιετική Ένωση. Στο μέλλον λένε θα ξαναγίνει, εγώ προφήτης δεν είμαι. Πάντως, στο 2022 που ζούμε, ζούμε στην εποχή που η Σοβιετική Ένωση διαλύθηκε, η Ένωση Σοβιετικών Σοσιαλιστικών Δημοκρατιών ηττήθηκε. Η Κίνα, η άλλη μεγάλη κομμουνιστική χώρα έχει γίνει μια χώρα ακραίου καπιταλισμού. Δεν έχει ακολουθήσει σε τίποτα την κομμουνιστική ιδεολογία. Έχει ένα κομμουνιστικό κόμμα που κυβερνά, λέγεται Λαϊκή Δημοκρατία της Κίνας, αλλά η οικονομία της είναι μια οικονομία ελεύθερης αγοράς, οργανωμένη πάνω σε καπιταλιστικούς κανόνες. Πρέπει να δείτε η Κίνα τι κίνητρα παρέχει σε ιδιωτικές επιχειρήσεις για να φτιάξουν επενδύσεις στην Κίνα.

Προχθές είχαμε την επίσκεψη μιας μεγάλης αντιπροσωπείας από το Βιετνάμ. Το Βιετνάμ, ενδιαφέρον παράδειγμα μιας κομμουνιστικής χώρας, που μάλιστα κέρδισαν και τον πόλεμο έναντι των Ηνωμένων Πολιτειών και υποτίθεται νίκησε ο κομμουνισμός. Και το Βιετνάμ ήρθε με επίσημη αντιπροσωπεία και τον ομόλογό μου Υπουργό, για να μας πει ότι είναι μια ελεύθερη καπιταλιστική οικονομία, ότι προσφέρει κίνητρα σε επιχειρήσεις να πάνε εκεί πέρα, αν έχουμε επιχειρήσεις στην Ελλάδα να τις φέρουμε στο Βιετνάμ και να τους δώσουν φοροαπαλλαγές και ούτω καθεξής. Δηλαδή και το Βιετνάμ, παρά τον πόλεμο με τους Αμερικάνους, σήμερα είναι μια ακραία καπιταλιστική χώρα και ας λέγεται κομμουνιστική. Διότι, τελικά, στο «τέλος της ημέρας» ισχύει μάλλον αυτό που είχε πει ο Deng Xiaoping «άσπρη γάτα, μαύρη γάτα, αρκεί να πιάνει τα ποντίκια». Άρα, και τα κομμουνιστικά κράτη, , τελικά εφαρμόζουν τον καπιταλισμό για να μπορέσουν να επιβιώσουν. Αυτό έχει διαλάθει της προσοχής της ανάλυσης του ΚΚΕ και δεν έχει εξηγήσει, για ποιο λόγο τα κομμουνιστικά κράτη που επιβίωσαν, για να επιβιώσουν, έχουν γίνει καπιταλιστικά. Πλην της Βορείου Κορέας, που είναι το παράδειγμα. Η Κούβα πάλι, τώρα ανοίγει την οικονομία της. Επιτρέπει ιδιωτικές επιχειρήσεις, προσελκύει επενδύσεις ακολουθώντας το δρόμο της ελεύθερης αγοράς, με πολύ μεγάλη ταχύτητα.

Τώρα, ως προς το νόμο μας. Μερικά βασικά σημεία. Διατηρούνται δύο είδη Επιχειρηματικών Πάρκων, με βάση την περιβαλλοντική κατάταξη των δραστηριοτήτων που εγκαθίστανται εντός αυτών, ενώ απαλλάσσονται τα Πάρκα από την τήρηση ποσόστωσης μεταξύ των δραστηριοτήτων. Τα κάναμε, δηλαδή, πιο ευέλικτα σε σχέση με τον προηγούμενο νόμο. Εισάγεται, για πρώτη φορά, η έννοια του οικολογικού πάρκου, το οποίο πήραμε από τη μελέτη που μας παραδόθηκε από την Παγκόσμια Τράπεζα, το οποίο οργανώνεται και λειτουργεί με τέτοιο τρόπο ώστε να υποδέχεται δραστηριότητες, με τις οποίες επιταχύνονται οι περιβαλλοντικοί όροι, μετρώνται με βασικούς δείκτες αποδοτικότητας ως προς τη χρήση ενέργειας, ΑΠΕ, πρώτων υλών, υδάτων γης, ως προς τις επιπτώσεις στη βιοποικιλότητα και την κυκλική οικονομία.

Προστίθενται ρητά στις επιτρεπόμενες δραστηριότητες στα συστήματα περιβαλλοντικών υποδομών, αλλά και τα Data Centers, γιατί ακριβώς δεν υπήρχαν μέχρι τώρα. Προβλέπεται μόνο ένας φορέας ανάπτυξης, διοίκησης και διαχείρισης επιχειρηματικού πάρκου. Η Εταιρεία Ανάπτυξης και Διαχείρισης Επιχειρηματικού Πάρκου, η ΕΑΔΕΠ, η οποία είναι Ανώνυμη Εταιρεία Ειδικού Σκοπού και μπορεί να αναπτύσσει ειδική και να διαχειρίζεται ένα ή περισσότερα επιχειρηματικά πάρκα. Το λέω εδώ, είναι μια παρένθεση. Άκουσα από πολλούς συναδέλφους να λένε ότι νομοθετούμε για την ΕΤΒΑ. Δεν νομοθετούμε για την ΕΤΒΑ. Απλώς, σήμερα, τυγχάνει να μην υπάρχει καμία άλλη εταιρεία, πλην της ΕΤΒΑ. Εμάς ο σκοπός μας με τον νόμο αυτό είναι να δημιουργηθούν πολλές ΕΤΒΑ. Και η ΕΤΒΑ να «προκόψει» να βγάλει κέρδη και να μεγαλώσει η εταιρεία και να υπάρξουν και άλλες ΕΤΒΑ ανταγωνιστικές και να εντάξουν Επιχειρηματικά Πάρκα.

Άρα, εμείς δεν νομοθετούμε για την ΕΤΒΑ. Απλώς, κανένας από εσάς που κάνει αυτήν την κριτική δεν έχει καταφέρει να ερμηνεύσει, γιατί μετά από τόσα χρόνια και τόσους νόμους, δεν έχει φτιαχτεί καμία άλλη εταιρεία που φτιάχνει Επιχειρηματικά Πάρκα. Προφανώς, γιατί αυτή η δραστηριότητα δεν προσφέρει κέρδη. Αν προσέφερε κέρδη, αν λειτουργούσε, δηλαδή, η αγορά εκεί, θα είχαν πάει και άλλοι. Στον καπιταλισμό, για να επανέλθω, οι επιχειρηματίες έχουν την τάση να ακολουθούν το συμφέρον τους. Άμα δεν βλέπεις επιχειρηματίες κάπου, πάει να πει ότι δεν υπάρχει συμφέρον. Άρα, κάτι έχεις κάνει λάθος.

Καταργείται η απαίτηση ελάχιστου ύψους του μετοχικού κεφαλαίου της ΕΑΔΕΠ ενώ στη θέση της προισχύουσας ρύθμισης εισάγεται η ανάγκη τεκμηρίωσης ως προς την αξιοπιστία, φερεγγυότητα και χρηματοπιστωτική ικανότητα των μετόχων.

Καταργείται η ελάχιστη έκταση του Επιχειρηματικού Πάρκου για να μπορούν να γίνουν και μικρότερα Επιχειρηματικά Πάρκα. Η ΕΑΔΕΠ πρέπει να είναι η ίδια κυρία του συνόλου, δηλαδή στο 100% ή εναλλακτικά τουλάχιστον του 80% της έκτασης που θα καταλάβει το Επιχειρηματικό Πάρκο ή, εάν πρόκειται για δημόσια κτήματα, να της έχει παραχωρηθεί το σύνολο της έκτασης ή να έχει συσταθεί υπέρ αυτής δικαίωμα επιφάνειας.

Αυτό είναι άλλο ένα κομμάτι που προκάλεσε και προκαλεί ακόμα συζήτηση. Το θεωρώ τον «πυρήνα» των μεταρρυθμίσεων μας και θέλω να είμαι πολύ ειλικρινής. Ο λόγος είναι τα παρακάτω. Ποια είναι η κριτική; Μα ήταν 55%, γιατί να είναι 100% και 80%; Ωραία, ήταν 55%. Αυτό οδήγησε τελικά στο να φτιαχτούν Επιχειρηματικά Πάρκα; Όχι είναι η απάντηση, γιατί όπου έγινε απόπειρα να φτιαχτεί με το 55%, τελικά μπήκανε σε μια ατέρμονη δικαστική διαμάχη με το υπόλοιπο 45%. Τα δικαστήρια αργούν να ολοκληρωθούν στην Ελλάδα και μέχρι να ολοκληρωθούν τα δικαστήρια έχουν αλλάξει οι επιχειρηματικές συνθήκες. Οι επιχειρήσεις δεν μπορούν να περιμένουν πότε θα τελειώσει το δικαστήριο για να εγκατασταθούν. Όταν οι επιχειρήσεις που έχουν σκοπό να πάνε σε ένα Πάρκο διαπιστώνουν ότι το Πάρκο αυτό δεν γίνεται και θα πάρει μια δεκαετία να χτιστεί, πηγαίνουν και εγκαθίστανται αλλού. Όταν εγκαθίστανται αλλού, πλέον δεν υπάρχει χρεία δημιουργίας του Πάρκου, δεν υπάρχει πελάτης. Άρα, ο νόμος για το Πάρκο πρέπει να είναι φτιαγμένος με τέτοιο τρόπο που να μπορεί να γίνεται γρήγορα. Γι’ αυτό λέμε το 100%. Έχεις κύριε την ιδιοκτησία της γης; Κάνε το Πάρκο σου, φέρε τις επιχειρήσεις, τους πελάτες σου, βγάλε λεφτά, προχώρα. Δεν έχεις τη γη; Δεν μπορείς να κάνεις Πάρκο. Κάνε κάτι άλλο. Είναι τόσο απλό.

Η ανάπτυξη του Επιχειρηματικού Πάρκου εγκρίνεται με απόφαση των Υπουργών Ανάπτυξης και Επενδύσεων και Περιβάλλοντος και Ενέργειας, η οποία εκδίδεται εντός 90 ημερών. Το Επιχειρηματικό Πάρκο πολεοδομείται με την έγκριση ρυμοτομικού σχεδίου εφαρμογής. Απαλείφεται η καθολική απαγόρευση έκδοσης οικοδομικών αδειών μέχρι την ολοκλήρωση των έργων υποδομής, τρέχουν παράλληλα, δηλαδή, για να κερδίζουμε χρόνο. Ορίζεται η καθαίρεση περιφράξεων και περιτοιχίσεων σε ρυμοτομούμενα σχήματα του Επιχειρηματικού Πάρκου και η κατασκευή νέων περιφράξεων απαλλάσσει την υποχρέωση έκδοσης άδειας δόμησης, πάλι για να πάμε γρήγορα. Επαναλαμβάνω πως το σημαντικό είναι να γίνεται γρήγορα το Πάρκο. Εάν αργεί να γίνεται, χάνει την αξία του.

Ορίζει ότι κοινόχρηστοι και κοινωφελείς χώροι -και εδώ είναι ένα δεύτερο κομμάτι που προκάλεσε πολύ μεγάλη σύγκρουση- ανήκουν αυτοδίκαια κατά κυριότητα στην επιχείρηση του Πάρκου, στην ΕΑΔΕΠ, μετά την έκδοση του ρυμοτομικού σχεδίου εφαρμογής καθώς γίνονται με αποκλειστικό σκοπό την εύρυθμη λειτουργία των εγκατεστημένων επιχειρήσεων. Εδώ έχει γίνει μεγάλη φασαρία, επαναλαμβάνω, γιατί λένε «γιατί οι εγκατεστημένοι να χάνουν ένα περιουσιακό τους στοιχείο, αυτό που έχει απαλλοτριωθεί προς κοινωφελείς σκοπούς».

Επαναλαμβάνω, εάν δεν βρούμε έναν τρόπο η άσκηση αυτής της δραστηριότητας να έχει οικονομικό συμφέρον για τον επενδυτή, Πάρκα δεν πρόκειται να γίνουν. Είναι τόσο απλό. Ό,τι εφαρμόζαμε στο παρελθόν, που ήταν τα «ανάποδα» από αυτά που νομοθετούμε εδώ, οδήγησαν στον να μην έχουμε Πάρκα ή στο να έχουμε Πάρκα εξαιρετικά ασήμαντα. Πάμε, λοιπόν, να κάνουμε ό,τι έχουν κάνει και όλοι οι άλλοι. Δεν κάνουμε κάτι το καινοφανές.

Επιτρέπεται για πρώτη φορά η έγκριση και ανάπτυξη Επιχειρηματικού Πάρκου σε δύο ή περισσότερες διακριτές γεωγραφικές περιοχές όταν σηματοδοτούν ένα οργανικά ολοκληρωμένο σύνολο, για να διευκολύνουμε το θέμα της γης.

Ο Κανονισμός Λειτουργίας, επίσης σημαντική μεταρρύθμιση, παύει να εγκρίνεται ως κανονιστική πράξη, αλλά αποτελεί ένα αμιγώς ιδιωτικό έγγραφο, καθώς η σχέση μεταξύ του φορέα διαχείρισης και των εγκατεστημένων επιχειρήσεων είναι σχέση μεταξύ ιδιωτών και κρίνεται σκόπιμο να αφαιρεθεί οποιουδήποτε είδους κρατική παρέμβαση.

Θέλω να σταθούμε λίγο εδώ για να καταλάβουμε τι κάναμε έως σήμερα. Μέχρι σήμερα, κάθε συμφωνία εγκατεστημένου με το Πάρκο έπρεπε να περνάει από το Υπουργείο. Γιατί; Εμείς ευτυχώς δεν έχουμε κομμουνισμό, έχουμε καπιταλισμό, όπως είπα προηγουμένως. Δύο ιδιώτες συνάπτουν μια συμφωνία, ένα ιδιωτικό συμφωνητικό. Γιατί αυτό αφορά το κράτος; Το κράτος πρέπει να παρεμβαίνει σε κάθε είδους ιδιωτική συμφωνία μεταξύ επιχειρηματιών στην Ελλάδα και να δίνει έγκριση; Αυτό δημιουργεί ένα μεγάλο γραφειοκρατικό βάρος, καθυστερεί τις διαδικασίες, δεν προχωράνε οι υπογραφές, έρχονται και ξανάρχονται στο Υπουργείο, τσακώνονται μεταξύ τους κ.ο.κ. Έχεις ένα Πάρκο, δίνεις τα λεφτά να το φτιάξεις, φέρνεις πελάτες, ρυθμίζεις την σχέση με τους πελάτες σου. Άμα είσαι καλός στις ρυθμίσεις σου θα έχεις πελάτες, αν είσαι κακός δεν θα έχεις, τόσο απλό.

Εισάγετε η έννοια της σύμβασης εγκατάστασης προκειμένου μέσω αυτής να εξειδικεύεται ο κανονισμός λειτουργίας. Παρέχεται ρητά για πρώτη φορά η δυνατότητα μεταβίβασης της διοίκησης και διαχείρισης ενός Επιχειρηματικού Πάρκου που ήδη λειτουργεί από την ΑΕΔΕΠ με όρους ελεύθερης αγοράς σε μια άλλη Ανώνυμη Εταιρεία, αυτό που έλεγα και στην προηγούμενη συνεδρίαση. Προβλέπεται σταδιακή, και εντός πενταετίας, υπαγωγή όλων των οργανωμένων υποδοχέων μεταποιητικών και επιχειρηματικών δραστηριοτήτων σε ένα ενιαίο πλαίσιο ανάπτυξης και λειτουργίας με τον όρο Επιχειρηματικά Πάρκα να αφορά πλέον σε όλους τους οργανισμούς.

Για τα άρθρα της κάνναβης νομίζω εξαντλήσαμε τη συζήτηση. Δεν χρειάζεται να επανέλθω μιας και δεν υπήρξε και ουσιαστική διαφωνία. Η μόνη διαφωνία, από ότι κατάλαβα, είναι γιατί άλλαξε θέση η ΝΔ. Αν κατάλαβα καλά κ. συνάδελφε του ΣΥΡΙΖΑ, υπερψηφίζει ο ΣΥΡΙΖΑ τα άρθρα για τη φαρμακευτική κάνναβη. Καλά κατάλαβα; Για να ακουστεί.

Το θέμα της ατομικής ενέργειας νομίζω το ξεκαθάρισε ο κ. Δήμας χθες και εκεί δεν είδα να υπάρχει μεγάλη φασαρία και τα υπόλοιπα είναι τεχνικές ρυθμίσεις, παρατάσεις προθεσμιών κ.λπ. που αφορούν λαϊκές αγορές και ανάπτυξη της αγοράς όχι με ιδιαίτερα μεγάλη πολιτική σημασία.

Άρα, σε γενικές γραμμές έγινε μια εποικοδομητική συζήτηση και νομίζω πως έχω εξηγήσει για ποιο λόγο προχωράμε σε αυτές τις μεταρρυθμίσεις. Επαναλαμβάνω, ο νόμος, κ. Πρόεδρε, θα κριθεί στην πράξη. Εάν μετά από μερικά χρόνια δείτε περισσότερα και καλύτερα Επιχειρηματικά Πάρκα πάει να πει ότι ο νόμος «δούλεψε». Εάν όχι πάει να πει ότι αποτύχαμε. Εκεί κρίνονται οι νόμοι και όχι στην ψηφοφορία που θα γίνει αύριο και βεβαίως θα τύχει της στήριξης των Βουλευτών της ΝΔ.

Σας ευχαριστώ πολύ.

**ΜΑΞΙΜΟΣ ΣΕΝΕΤΑΚΗΣ (Προεδρεύων της Επιτροπής):** Ευχαριστούμε τον κ. Υπουργό.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Ανάπτυξης και Επενδύσεων «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων:

Ο Εισηγητής της Πλειοψηφίας, ο κ. Σιμόπουλος, έχει ψηφίσει υπέρ.

Ο Εισηγητής της Μειοψηφίας, ο κ. Σαρακιώτης, καταψήφισε.

Ο Ειδικός Αγορητής του Κινήματος Αλλαγής, ο κ. Πάνας, επιφυλάχθηκε.

Ο Ειδικός Αγορητής του ΚΚΕ, ο κ. Συντυχάκης, καταψήφισε.

Ο Ειδικός Αγορητής της Ελληνικής Λύσης, ο κ. Βιλιάρδος, επιφυλάχθηκε.

και ο Ειδικός Αγορητής του ΜέΡΑ25, ο κ. Αρσένης, καταψήφισε.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 44 και 46 έως 69 γίνονται δεκτά, ως έχουν, κατά πλειοψηφία

Το άρθρο 45 γίνεται δεκτό όπως τροποποιήθηκε από τον κ. Υπουργό.

Επίσης, το άρθρο 70 διαγράφεται και τα άρθρα 71 έως 84 γίνονται δεκτά, κατά πλειοψηφία, όπως αναριθμήθηκαν αναλόγως, συμπεριλαμβανομένης και της αναφοράς του παραρτήματος στο άρθρο 77.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή αν το σχέδιο νόμου γίνεται δεκτό και στο σύνολό του.

Δεκτό κατά πλειοψηφία

Συνεπώς, το σχέδιο νόμου του Υπουργείου Ανάπτυξης και Επενδύσεων «Ίδρυση, ανάπτυξη, διαχείριση και λειτουργία των Επιχειρηματικών Πάρκων - Ενιαίο πλαίσιο ρύθμισης για τους φορείς Οργανωμένων Υποδοχέων Μεταποιητικών και Επιχειρηματικών Δραστηριοτήτων και άλλες διατάξεις για την ενίσχυση της ανάπτυξης» γίνεται δεκτό επί της αρχής, επί των άρθρων και στο σύνολό του όπως τροποποιήθηκε από τον Υπουργό Ανάπτυξης και Επενδύσεων, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καλογιάννης Σταύρος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Σαρακιώτης Ιωάννης, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Γκιόκας Ιωάννης, Στολτίδης Λεωνίδας, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 12.15΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΜΑΞΙΜΟΣ ΣΕΝΕΤΑΚΗΣ**